text:
dim.
23
oct.
2011
Amazina avugwa aha ni aya kinyarwanda, si afitanye isano n’amadini. Biramenyerewe ko mu mahanga usanga abana bose bitiranwa na ba se. No mu Rwanda byaratangiye, cyane cyane mu bize no mu bakire. Ariko nyine hari ubwo usanga bikocamye. Umugabo azaba yitwa MINANI, kubera ko yavutse ari umwana wa 8 iwabo, n’abana be bose bitwe ba MINANI? Mwene GASEKURUME cyangwa NAGAPFIZI nawe azitwa atyo kabone n’ubwo yaba ari umukobwa?
Mu muco w’Abazungu kandi, umugore aherako afata izina ry’umugabo we iyo babana barashyingiwe. Ntawavuga ko abagore bose babishima, ariko ahenshi ni ko bigenda. Mu bihugu bimwe nka Espanye umwana afata izina rya se n’irya nyina. Hari abifuza ko haterwa indi ntambwe, umwana akaba yafata irya se cyangwa irya nyina gusa.
Amwe mu mazina y’abana b’Abanyarwanda yakomokaga ku ntwari ababyeyi babo baba barumvise cyangwa barabonye mu buzima bwabo. Si intwari ku rugamba gusa, ahubwo kenshi wasangaga ari intwari mu bitekerezo, mu kugira neza, mu mibanire myiza n’abandi no kubitangira.
Ku Munyarwanda, intwari ya mbere ni IMANA ubwayo. Ni yo mpamvu usanga mu mazina y’Abanyarwanda benshi harimo iryo jambo “Imana” uko ryakabaye cyangwa se insimburazina yaryo, igisobanuro cyaryo mu giswahili ari cyo “Mungu”, cyangwa kimwe mu biyiranga (Habiyakare, Habarurema, Habiyambere, Niyonkuru…). Kuri iyo ngingo Abanyarwanda bose bazi igifaransa kandi bakunda umuco gakondo w’igihugu cyabo bagombye gusoma igitabo cya padiri Muzungu Bernardin cyitwa Le Dieu de nos pères, (ni ukuvuga ngo Imana y’abakurambere bacu), 3 vol., Presses Lavigerie, Bujumbura, 1974-1981.
Nanone ariko “Imana irafashwa”. Uwemera kuyifasha kugirango abantu yaremye babone ibyiza byose biyiturukaho, Abanyarwanda ntibazuyaza kumwita na we ubwe “Imana y’i Rwanda”. Ubundi umuntu uwo ari we wese yagombye kuba “Imana y’i Rwanda”, noneho “aho abantu bari, ntihapfe abandi”.
Abambere Imana yifashisha ni ababyeyi ba buri muntu.
Hari ukuntu ugira utya rero, ugasanga umwe mu bana b’abahungu, cyane umuhererezi cyangwa uwegereye umuhererezi afite izina rya se. Ugasanga undi afite izina ry’igisekuru : nka Rwakagara wo mu Bakagara bakomoka kuri Rwakagara, Rugina wo mu Bagina bakomoka kuri Rugina, Mudahambara wo mu Badahambara bakomoka kuri Mudahambara, Kayego wo mu Bayego bakomoka kuri Kayego….. Bityo bityo kugeza kuri Kanyarwanda wo mu Banyarwanda bakomoka kuri Kanyarwanda mwene Gihanga, abakaba se wa Gahutu, Gatwa na Gatutsi.
Iyo ibintu bigeze kuri iyi mbaga y’inyabutatu, bitangira kuba insobe. Hari Abanyarwanda batari Abatwa bitwa “Gatwa, Sagatwa, Mbonyumutwa, Ntoyumutwa, Semutwa…” Hari Abahutu n’abandi Banyarwanda batari Abahutu bitwa “Gahutu, Sagahutu, Muhutu, Muhutukazi, Bihutu…” Igitangaza ni uko, usibye mu mugani w’ibimanuka, nta mazina nka “Mututsi, Gatutsi, Sagatutsi…” aba mu Rwanda. Hari impamvu nyinshi zituma umubyeyi aha umwana izina rivuga ubwoko budahuje n’ubwe. Iya mbere ni uko “Abaturanyi babyara abana basa”. Iyo ufite gihamya ko umuturanyi yaguciye inyuma, umwana uvutse kuri ubwo buryo umwita “Jyamubandi, Zikamabahari, Hajabakiga…”. Niba mudahuje ubwoko n’uwaguciye inyuma, ushobora guha umwana izina rivuga ubwoko bwa se w’ukuri.
Impamvu ya 2 ni isura. Umubyeyi wishimiye ko umwana afite isura y’abo mu bwoko bwe ashobora kumuha izina ribigaragaza. N’ubwo nta muntu waba yaraguciye inyuma, umwana wawe ashobora kuvuka afite isura y’abo bo mu bundi bwoko, ukamuha izina ribigaragaza utagombye kujya gushakisha kure andi mazina. Ibyo bibaho no ku bantu bakuru iyo babaha amazina y’amahimbano. Nk’umuntu usa nabi bamuhimba irya “Niyonzima”, bivuga ko asa n’ingagi, ko rwose ari yo nzima. Kera mu Rwanda hari umupadiri w’umubiligi witwaga Albert Katwari (Cattoir). Usibye n’iryo zina, hari ukuntu yajyaga gusa n’Abatwa, bituma baherako bamwita “Gatwa”, nawe arabyemera nta n’ipfumwe bimuteye.
Impamvu ya gatatu Abanyarwanda bahaga abana amazina ajya gusa n’aho ari mabi, kwari ukugirango urupfu rubanene, ntirubatware. Ibyo byakundaga kuba mu miryango itotezwa n’ibyago igahora ipfusha, cyangwa se iyo yabaga ari umwana wa mbere upfuye. Ukulikiyeho bashoboraga kumuha ikizina kibi kugirango urupfu ruzamunene, rujye gushakira ahandi ufite akazina keza.
Icyiciro cya kabiri cy’abantu Imana yifashisha kugirano abayo babone umukiro itanga ni abategetsi, abayobozi n’abantu bashinzwe abandi muri rusange.
Ubundi buri wese muri abo yagombye kurangwa no kuba “Imana y’i Rwanda”. Ngiyo impamvu Abanyarwanda bahaga abana babo amazina y’abategetsi. Kabone n’ubwo bamwe muri abo bategetsi babaga ari “abakegesi n’ibikonyozi”, ariko kubera ko umuturage yumvaga ari abantu Imana yifashisha kugirango rubanda igubwe neza, ntiyazuyazaga kubitirira umwana we. Ngabo rero ba “Mugabowakigeri, Mukandahindurwa, Nyinawumwami, Kayibanda, Mukakayibanda, Gitera, Mukagitera,…”. Ku ngoma ya HabYArimana (1973-1994) abana benshi biswe ba “Mahoro” kuko intego ye yari “amahoro, ubumwe n’amajyambere”. Abavutse afata ubutegetsi ku ngufu bahimbwe irya “Majoro” kuberako benshi mu basirikari bafatanije nawe kubufata bari bafite ipeti rya Majoro ; kandi n’ubwo nawe yari afite iryo hejuru rya generali majoro, abakecuru n’abasaza babangukirwaga no kumwita “Major” gusa. Byaba byiza kumenya niba hari Abanyarwanda bitiriye abana babo Tewodori Sindikubwabo, Pasteur Bizimungu, Paulo Kagame cyangwa bamwe mu bafasha babo!
Muri uko kwitirira abana babo abantu babaye ingirakamaro, hari ubwo Abanyarwanda ndetse n’Abanyafurika muri rusange bakabya. Ibyo ni nk’igihe ababyeyi baha umwana wabo amazina yombi cyangwa yose y’umuntu babona yarabaye intwari. Nashigukiye hejuru mbonye umwana w’umuwirabura witwa “Bill Clincton”. William Jefferson Clincton bita Bill yabaye perezida wa Leta zunze ubumwe z’Amerika kuva mu w’i 1993 kugera mu w’i 2001. Numvise n’undi munyafurika witwa Franklin Delano Roosevelt. Franklin Delano Roosevelt w’ukuri yabaye perezida wa Leta zunze ubumwe z’Amerika kuva mu w’1933 kugera mu w’i 1945. Nta Munyarwanda wundi nari numva witwa Geregori Kayibanda, ariko numvise Amandini Rugira (uhagarariye u Rwanda i Kinshasa ubungubu) na Magisimiliyani Niyonzima, kandi ntawe uyobewe ko u Rwanda rwagize abarwanashyaka babiri b’imena bitwaga ayo mazina igihe cya repubulika ya mbere (1959-1973).
“Nta kabura imvano” ni umwana w’Umunyarwanda! Abakurambere bacu babaga bafite impamvu zituma baha abana babo amazina aya n’aya. Twasuzumye zimwe muri izo mpamvu, ariko hari izindi nyinshi cyane. Abazizi bazatubwire.
Padiri F. Rudakemwa
Tel : 0039.333.3167336
Email : rdfkm@yahoo.fr
Article writing is also a excitement, if you know then you can write otherwise it is complicated to write.
Muraho nifuza kumenya ubusobanuro bwizina Gashagaza
Muraho Shimye Ibiganiro Byanyu Musobanurire Izina Dominique
NDABA ZAVEDASTE IGISOBANURO CYRYO
mbanje kubaramutsa kandi nishimiye ikiganiro cyawe ariko binyerekako nubwo abanyarwanda twatatanye dufite abanyabwenge batajenjetse kandi mukomereze aho iki kigniro kiratwubaka.
Tugiye gupfa n'amazina!uwashaka indi mpamvu ra?
Kubazi ku cyivugiza ni abashobora kuba ari abashoferi batagisi baba bazi Nyakwigendera Paul Mututsi...wo ku cyivugiza Padiri hari ikindi utavuze kandi ari cyo cyo nta munyarwanda ufite izina rya
kinyarwanda ritangizwa na E cyangwa O mbere y'umwaka wi 2000
Irengayobora: Dusabe Alexis ubu afite Eza [bituruka ku Kweza /kwera kw'abera b'Imana cg abera imbuto za gikrisitu]
Ni aho kungoma ya Rpf ba Mutsinzi, Muhoza, Kwibuka, Kotaniro, Shami... bitewe nibihe twari tuvuyemo ....yewe no murunana Vision [Vision 2020] utaretse ni utubyiniriro nka Kadogo, ... kandi kugenura ibi bya cyane ntabyo nzi muri kamere y'abatutsi bakunze kwita andi mazina menshi niko nabasanze....
yewe jye nari nzi ko kagame adashobora no kugenda nkurikije uko bamuvugaga ariko ngo yari afite amatwi nka yurukwavu none yagiye he? si ukuyobora noneho igihugu aragitobanze. ubone abure no kugira urukundo rwabasaza nabacukru ni ukuntu nyina yahunze amuhetse ari akana gato.
Ni byo koko amazina ayitirirwaga ubwoko bw'abatutsi yari make mu Rwanda (ku mpamvu nanjye ntasobanukiwe neza), ariko hariho make nka Nkundabatutsi, Bugirimfura, Nkundimfura, Mfuranzima, Mfurankunda (imfura yo hambere = umututsi), Nyirabatutsi, Mukakigeli, Nyirabanyiginya, etc.
Mugire amahoro!
uyu muvandimwe asobanuye neza uko abyumva impamvu ntawiswe Gatutsi. Usibye ko bitanasona neza mu bwonko.seulement yatubwira niba abana bavuka ubu bitwa ba KAGAME PAUL nk'uko byibura wasangaga hari ba
HABYARIMANA Juvenal.Gusa hazamo no kumva uko akazina kavugitse yego iso ntakwanga akwita nabi
ingero:
Uwitwa MAWAZO ugira ngo biba byoroshye?
Par contre NTWARI, MAHIRWE , RUKUNDO ni amazina atera amashaba nk'uko tubivuga.
Padiri Fortunatus, urakoze kuli ubu buvanganzo aliko hali aho nshidikanya kwemeranya nawe:
1)Niyonzima: birantunguye ko usanisha ili zina n'ingagi kandi nali nzi ko baba bashaka kuvuga Imana, ko ali nzima, ko ali yo bugingo, ko ubuzima bw'abantu bworoshye ubw'Imana ali bwo bukomeye budahungabana, etc.
2)Amazina y'amoko adakunze kuboneka nka Gatutsi, Segatutsi, Gahima (uretse umwe ubu uzwi cyane): impamvu aya amazina ataboneka ahubwo hakaboneka Gahutu, Sebahutu, Sagahutu, Gatwa, Sagatwa, etc. ntekereza ko biva ku mateka ya politiki y' u Rwanda. None se urabona kuva kuli republika ya mbere n'iya kabili umuntu yali kwita umwana we Gatutsi cg Mututsikazi, uwo mwana akazabaho ate, akazaca he, akiga ate, akabona akazi gute? Iryo zina ryali marque mbi tout simplement kubera impamvu socio-politiques. Kuli izo ngoma kwitwa umuhutu byali ishema (cg nta soni byali biteye). Kwitwa izina ririmo Twa wenda kubera icyo umutwa yakoreye umuryango cg impanuro bamukuyeho cg se kubera akana kavutse gasa n'agatwa, ntekereza ko ntakibi cyali kilimo kuko mu mateka y'u Rwanda abatwa ntakibi kibavugwaho. Bakunze kwibera iruhande ntibakoma, ntawe bishe ntawe bakijije. Cyakora tubakesha inkono twatetsemo twese amasafuriya ataraza. Ahubwo batugiriye akamaro gakomeye kuli icyongicyo. Kubitirirwa no kutabitirirwa ntacyo byali bitwaye.
3) Majoro: ntekereza ko waciye nanone iruhande witiranya iri zina n'ipeti. Ntekereza ko ahubwo rifitanye isano n'ijoro (nuit), bakaba barashakaga kuvuga ko abantu baraye amajoro/rubunda baharanira u Rwanda cg bategereje ko bwacya kabili (buli wese afite aho yiyumva muli izo cas ebyili). Ikindi ni uko bizwi cyane ko Habyarimana ntawigeze amwita Major ahubwo twamwitaga Jenerali (ibuke imvugo ngo mu Rwanda rwa Jenerali, ikivugo ngo "kagire Jenerali Perezida").
Murakoze
Ngaho namwe mumbwire .Dore amazina y'amahutu yo kw'ishyamba: Sebihaza,Sebijumba,Sebigori.Abo bagagabo uko ali batatu bakoraga muli Caisse sociale ku Kacyiru.Naho Semasaka yali maneko.Hali n'andi nka
ba Sebisusa,Semajyeri,Bifuranidi,...afitanye isano n'abakoraga umwuga w'ubuhinzi. N'aho aya ba Kayitalire,Mulisa,Umutesi,Zaninka,ni amatutsi.Nyamara abiha kutubeshya ko amoko yazanywe n'abakoloni,
ntaamoko akirangwa mu Rwanda,ni ikinyoma cyambaye ubusa,gifite ibyo kigamije..Yabayeho kandi aracyaliho,kandi ntaccyo atwaye,uretse kubanyapolitiki bababi mukuyakoresha nabi.
Ibi ni bimwe mubigomba gukosorwa.Icyitegerrezo ni RNC,n'imigambi yayo myiza.
Izina ni ilikujije.Hali ubwo habaho amahirwe,cyangwa ibyago,izina akaba aliryo muntu.Reba Rudakemwa,asaneza araberewe muli iliya kanzu itagira uko isa kandi azi n'ubwenge.Muzarebe inyandiko ze nib amugirango ndabeshya. Ni n'impuguke mu amateka atagorets ni nacyo mukundira cyanecyane. Ni Rudakemwa koko!
Di nibutse akandi kazina karekare: " Nyirantacyonzaburamfitamabokabiri Therese de l'Enfant Jesus>
Dore icyo Nkundira Fortunatus, ni umuhanga mu nyandiko ze, ureke zimwe za Padiri Thomas ( ubanza ariwe usigaye wiyita Zelote Mahoro)...
Fortunatus jya ukomeza utugezeho inyandiko zubwenge dore ko unabufite, nkiyi nyandiko at least itumye nsoma ikintu gishya kuri le prophete ureke abirirwa bagereranya Kadafi ( umurambo) na Kagame! Nkaho aribo bamuremye ngo baramutega iminsi..ariko mwamuretse ra! igihe nigaga secondaire muri za 92 nta kinyamakuru cyasohokaga kitavuga ko atarenza amazuba abiri!
Nyiranzabambonicyimanitegekururwanda
Nzamukundiricyimanayamuhereyumugisha
ABABABAYESIBAKE naryo ni izina rya kinyarwanda.
Ndagupinze izina rirerire kurusha ayandi ni:Nzamukundiricyimanayamuhereyumugisha.
Agateretswenimana, Nyiranzagaturimana,
Izina ngo ni ryo muntu! Hari abitwa RUZIRABWOBA ariko haza igiteye ubwoba bakaburusha abandi...
Izina rirererire ni irihe kurusha yose abaho...? UWIREBIRIMWIJURU. Nihagire umpiga.
Nkuinze ko mwemera ko muri miliyoni zirenga icumi hasigaye abatarenze 150000, anyway nabo ni abanyarwanda u Rwanda rurabakeneye bafatanye ni abandi ku rwubaka hato iryo shyamba ritazabakenya ... Ni aho banayrubuga murekeraho gukoresha iyi nyito yitwa Agatsiko k'indobanure zaturutse i buganda ... kiretse niba mushaka guhakana ko ari abanyarwanda nkabandi so then nabo bafite uburenganzira ku murimo yewe mugomba kuba mutazi nicyo abanyarwanda bakeneye hajyaho Ministre w'intebe akitwa igihone ...undi yakwibera muri uyu mwanya ngo ni ukebera iyi mpamvu ... ese mwabantu mwe hari uyobewe ko kuri iyi si nta kintu kijya kibura imvano "Ni ubwo kenshi iba ingana ururo..." nkiyo muri gushyira imbere. Ko abantu batandukana mu mvugo nimikorere Habyarimana ati u Rwanda ni nkirahure cy'uzuyemo amazi abo banyarwanda sinabona aho mbatuza... Kagame ati nyamuneka ni mutahe u rwababyaye rurabakeneye nta mpamvu yo kongera kuba impunzi none muti twumvise Rudasingwa avuga ... ariko icyo Major atavuze ari umusilikare ...ntakivuge ari Director of Cabinet ... ntakopfore ari Ambassador ... yewe ahubwo uwatumenyera bariya bagabo icyo bapfuye nicyo cyafasha abana b'u Rwanda ... Dukeneye amaboko yanyu ibyo mwahahiye aho mwagenze hose turabikeneye kandi niba mwaraguwe neza ni amamhanga nka Obama na Sarkozy bayobora ibihugu badafitemo inkomoko nimureke irangamuntu y'impunzi [Refugees/ Refugier] mwibere abanyamahanga [Foreigner/Etranger] nabyo bibaho none abantu bose baba muri byo bihugu ni aba diplomate ni mpunzi munyarwanda itegeko nshinga u rwanda rugendera ho rikwemerera gutur a aho ushaka hose kw'isi ariko nta mpamvu yo kuba impunzi ufite arko kuba umunyamahanga ni uburenganzira ...rwose ntawe na kwifuriza kuba muri Nyakatsi y'ubuhunzi [ bulende] nayibayemo kabone niyo yaba irimo climatiseur na ascenseur ariko mureke tujye tunarwanira kuba impunzi ibyo no muri za nzu zicyitegererezo zinya rutarama nta climatiseur zigirira then wakwibera muri douche ifite water heater ariko mu nya rwanda ntuzitwe impunzi cg ngo ubigire password cyane ko ni wacu tutabikeneye nkuko iyo bigwa bikenerwa ngo bibasusurutse !!!! murakaza neza!
Nunganire Nkuriyingoma (#62)
Hari ikintu Kagame n'abambari be cyane cyane iriya ntore y'umucamanza ngo ni Rurisa (ugomba kuba afite impamyabushobozi uhanitse mu muca urw'imbehe!)batari bumva,ariko ntibidutangaze,ingoma z'igitugu zose burya zibajwe mu giti kimwe!!
Mu bihugu ubwisanzure bwahawe intebe,nta narimwe abenegihugu bategetswe gukunda ubutegetsi buriho,ahubwo abategetsi bafite inshingano nyamukuru yo kugira ibikorwa bituma abaturage bakunda imitegekere yabo!!!Kagame n'intore ze rero kubera ko mu mitwe no mu mitima yabo byacuramye,niyo mpamvu ariya mahame remezo ya "Démocratie" bahitamo kuyacurika ngo babone uko badutera ubwoba!Ubu se bazabigenza gute ko tutagikangika?!!!Byagiye gucikira aho usanga umukambwe washeshe ibihanga yita prezida UMUBYEYI n'ubwo yaba ari RUBYOGO!!!Ni akumiro ndakaba inkorora!!!!
ESE KOKO IJAMBO UMUTUTSI RIKOMOKA KU NSHINGA :GUTUKA???
Ariko turarinda tugira ingorane z'iki mu gusobanura amazina y'ikinyarwanda kandi iwacu dufite umuhinga muri ubu buhanga!!
Dore nimwegere Mzehe Tito Rutaremara,uyu wahoze ngo ari Umuvunyi w'abanyarwanda ariko ibikorwa bye bikaba byararanzwe ahubwo no kubavunira umuheto!!!
Ndamwibuka imbere ya mikoro z'abanyamakuru b'abababirigi muri za 1990-1991,igihe FPR yari ikajije umurego muri "propagande" yo kubeshya amahanga no guharabika ubutegetsi bwa Kinani!!!
Umunyamakuru yaramubajije ati:"Ariko,abatutsi ni bwoko ki,bakomotse he,batuye Urwanda kuva ryari?"
Nuko "notre gourou national" arihanukira ati:"Ibyo bintu by'amoko nta byigeze bibaho mu Rwanda.Ni ibintu byazanywe n'abakoloni,naho ubundi Urwanda rutuwe n'ubwoko bumwe gusa aribwo ABANYARWANDA!!".Ntimukeke rero ko iyi politiki ya Kagame ku byerekeye amoko mu Rwanda hari undi wayimuhumekeye mu matwi,akaba aricyo gituma namwise:GOUROU!!!
Aho naje guseka ngatembagara,ni aho yongeyeho ati:"Abo bita ABATUTSI ni abantu bari bafite inka nyinyi,noneho igihe baziragiye zaba zibatannye bakazirukaho BAZITUKA ngo zigaruke!!!"
Byumvikane rero:kuri mwarimu wacu ,umuhanga mu buvanganzo nyamvugo,ndavuga bwana Tito Rutaremara,ijambo umututsi rikomoka ku nshinga GUTUKA!!!
Ni akumiro!!!
Banyarubuga,mwese munyuzaho ibintu byanyu byose mwandika hano...turabamenyeshako twahinduye imirongo,yo koherezaho ubutumwa,aho ntimugire icyo mwongera kuhanyuza kuko,bitarigukunda kunyuzaho
inkuru.
Thomas,na Rudakemwa batubwiye ko bitandukanyije n,abandi kaho.
mwese mu byumve rero,ngo kubera abantu bari kwandika inyandiko zikangurira abantu kwangana,none mukore uko mushoboye,mutubaze kuri tel 00339875641257
Twifatanyije kandi n,umuryango wa Thomas witabye imana kubera iyo mpanuka.imana imuhe iruhuko ridashira.
Ubuyobozi bw,urubuga.
@(#39)
Comment(#10) yaduhaye ino website:
http://www.rwandanames.n.nu/amazina
ariko ndabona ariya mazina atangirwa na KAYI...ntaco yayasobanuyeho kandi nanjye mbeshye navuga ko hari icyo namurusha!!!
Ahubwo nawe mara amatsiko.Hari abantu benshi bafite amazina arimo ijambo: YIRU.
Ingero:Rwakayiru,Mukakayiru,Rutabayiru....
Umenya ngo iri jambo YIRU bivuga HUTU!Noneho :RUTABAYIRU
RUTA(rwica)BAYIRU(bahutu) bikaba bisobanura RWICABAHUTU!!!
Byaba aribyo se koko???
Bibaye aricyo bisobanura,abitwa iri zina base bababyara baba barabikoreje umusaraba!!!Ngo so ntakwanga akwita nabi!!!
Abantu benshi batanze ibitekerezo bibaza aho amazina y'amahimbano baha peresida wacu aturuka. Ibyo simbitindaho : "Nyiramaso yerekwa bimwe ibindi akibonera". Ahubwo reka mvuge ko "Izina ari ryo muntu" koko. Izina "Kagame" riva ku nshinga "Kugamika". Umuntu ugamitse, ni wawundi uba afite ijosi rireze, babwira ntiyumve kubera gusuzugura. Mbega kwakundi bakurura ihene igashinga ibirindiro bakavuga ngo "Ino hene izi kugamika wa". Umuntu yakwibaza icyatumye Rutagombwa yarise umuhungu we Kagame!
Uyu mupadiri noneho yabera ashatse kwitangira urwenya! Ni byiza ariko ko ashatse guseta abantu. Iyi nyandiko ye rwose nta bushakashatsi burimo. Azanyemo n'abitwa ba Minani kandi umupadiri ufite ise
witwa gutyo turamuzi, umenya baraniganye. Aragira kandi ngo NIYONZIMA ni izina bitaga abana basa nabi. Ibi bintu ntaho bihuriye kuko byari ibiparu abafaratiri bo mu Nyakibanda bitirereraga mu gihe
cye bashaka kuvuga umukobwa usa nabi. Nk'uko bavugaga "Guhinga" bashaka kuvuga umuseminari ukunda abagore. Bamwitaga umuhinzi. Gusinda bakabyita "Kwambuka", kuko umusinzi aho anyuze hose aharema
"isoko".
Reka nsoze mubwira ko njye nzi umugabo witwaga Sagahutu w'i Kamembe ariko ari umututsi. Batanze irangamuntu nshya yiyita Gatutsi.
Urakoze kutugeza ho inkuru nziza kuko ntamagambo mabi arimo.
Izina Mututsi mu Rwanda nubwo wenda ataribenshi baryitwa birashobokako byaterwa na politics.
Njye nitwa Mututsi, kuva mvutse niko banise, nzi nabandi benshi
Padi, urakoze kutugezaho iyi nyandiko, harimo utuntu turuhura mu mutwe, umuntu akibagirwa za tenstions n' inkuru zishyushya imitwe. Akazina tuguhaye tukwise NIYONZIMA!
Ngusubize wowe 75 niba ari rushita, ..bigaragaye ko utasomye neza ibyo nashatse kuvuga muli comments yanjye. ntabwo navuze kuli uwo Padri wawe uvuga..navugaga ukuntu abantu bamara umwanya urenga umunsi wose bavuga ku bitsina n'amazina hari ibintu byihutirwa kandi byarenganura abantu bavugaho. ikindi, utazi ubwenge ashima ubwe, uransebya kutiga ariko ntabwo twiganye kandi umenye ko ntari muli Amerique du nord uko ubivuga.nitwa Nyangenzi Billy kandi ntuye ku Kimihurura. Wihangane niba utanyunvise neza..
Sans parole!
@L`Oeil du Citoyen,
Niko sha, uza kuri uru rubuga hari uwabiguhatiye ? Niba utabonyeho ibyo wifuza bikuri mu mutwe washinze urwawe maze ukandikaho ibyo wifuza byooseeeee maze amahoro agahinda mu mutima wawe aho kwirirwa wivovotera ba nyiri Leprophete.com wiyandikisha ibyongereza bidafite umutwe n`ikibuno ngo kugira ngo werekane ko wageze mu gihugu cya Uncle Sam da !!! Urita ibitekerezo by`umuntu ukurusha ubwenge ngo ni stupid thinks ??? Garagaza ibyawe se turebe ko utari stupid da !!!! Kuba waragize amahirwe yo kugera aho muri amerique du nord sibyo wakwitwaza ngo wumve ko nawe uri mu rugero rw`abagabo maze ngo wihanukira uhangare Fortunatus Rudakemwa!!Ubwo se iyo wisuzumye urumva wamarira iki abanyarwanda wowe koko ? Ahinyaaa...kuvuga ubusa gusa nta n`agatekerezo nibura werekanye. Ujye ujya gusoma website z`abanyabitekerezo bigufi nkawe naho iz`abanya intellectuels uzireke kuko mbona uri kwisumbukuruza cyane. Menya uko ureshya sha wa mwana we cyangwa ubanze ukure yewe yewe ..Hein..?!!!!!
Iyo ndebye izi msg z'uyumunsi, mbona koko abantu bavuga yuko abanyarwanda bakiri kure mu gukoresha ubwonko batabeshye. nkulikije ibibazo d'actualites biri kw'iraswa ry'umuyoboke wa PS imberakuli,gushyingura dossier ry'iyicwa rya vice president wa Green Party bavuga ko babuze ibimenyetso kandi abamuciye ijosi birirwana na kagame-nubwo rwose nuwo bafatanije ariwe Habineza frank ubu yicecekeye ntacyo abivugaho-, nkibuka ukuntu bishe Rwisereka izuba riva ku gisenyi, nkibuka ukuntu abaturage bahinduwe ingaruzwamuheto basoreshwa amafaranga badatunze,njye mbona mwarabuze icyo mukora maze mukirirwa muvuga ibya mazina nicyo asobanura. Who cares about such stupide things consider what people are suffering now! Please change your mind , otherwise you will never see the colour of what we normaly call freedom. Shame on you Guys.
IYI FOTO IGOMBA GUHORAHO KUKO YIBUTSA ABANYAGITUGU URUBATEGEREJE; UYU MUNSI KADAFI N' UMUHUNGU WE BABAMBITSE IBIRANGITI; BIMURIWE MURI CHAMBRE CHAUDE.
Mu mazina y'abategarugori numvise, nta riruta "MUTURWATIRO"!
nta zina riruta Muterahamwe na Mpuzamugambi uretse ko lyasizwe ubusembwa. Izina risumba ayandi ni Hitimana!
Ariko mwumvishe umuntu witwa Isirikoreye, irikoreye kweri!Izina ni irikujije, rimwe na rimwe izina niryo muntu
Ndabona ufite ishavu kubera iriya nyandiko ishyira ahagaragara uriya mutegarugori Nyiramirimo. Nyamara mbere y'uko ugira icyo usaba padiri, wagombye kwibaza aho wari uri mu gihe uriya mutegarugori yagiye ku karubanda, akavuga ibinyoma kuri Rusesabagina. Ibyo byose yabikoze yiyibagiza ineza umuryango we wose wagiriwe mu gihe cy'amakuba akomeye yagwiriye u Rda.
Urwishigishiye ararusoma. Reka na we bamushyire ku karubanda, ahari ubutaha azajya yitonda mu mvugo (nyandiko) ye. Ibi kandi biraha isomo abantu bose bakora ibintu buhumyi: igihe ni kiza, bakaza kubibazwa, ntibazatake ngo nti bari babizi!
Inyandiko yo ni ikomeze isomwe, ndetse abafite ibitekerezo bakomeze babitange!!
Ko inkomoko ziba nyinshi mutubwire aho izina RUBWEJANGA ryavuye. Ikindi nasanze mu mazina yose abaho atagira aho abogamiye kandi meza aha banyirayo imigisha njye nakwita uwanjye NGABONZIZA, iri zina rirubatse, rirasobanutse muri make rirabeteye: Ukaba ingabo nziza muri byose ! Nibyo irizina ryuzuye imigisha, hari aho tujya turirimba mu Kiliziya baririmbira Bikira Mariya bakarangiza bavuga ngo maze tukubere ingabo nziza mubyeyiiiiii! Naho narikundiye pe! Ijoro ryiza kuri mwese
Hari abantu bamwe basoma, aho kumva bakumvirana.Ntaho Padiriyigeze avuga ko umwana uvutse afite isura mbi bamwita "Niyonzima", yavuze ako ari rimwe mu mahimbano bashobora guha umuntu mukuru ufite isura mbi. Nta n'ubwo kandi Padiri yiyemeje gutanga inkomoko y'amazina yose y'amanyarwanda,ahubwo yagize ati "Inkomoko y'amwe mu mazina yacu". Ubanza hari abasoma, ibyo ntibabibone. Yarangije kandi yisegura avuga ko ibisobanuro atabivuye imuzingo, ko uwaba azi ibindi yabitanga. Ngaho rero nitumubwire inkomoko z'andi azina, tumubwire andi mazina atari azi nk'ariya ya Mututsi na Nkundabatuutsi, ariko tureke kumwuka inabi kuko njye mbona nta kibi yavuze. Komereza aho, rata Padiri, inyandiko zawe turazikunda. Amahoro!
PADI.....MBABARIRA UJYE GUKURAHO IRIYA NYANDIKO ISEBYA UMUTEGARUGORI UBONYE KUGARUKA UTUBWIRE IBY'AMAZINA. GIRIRA AMAVUTA WASIZWE NA KRISTU, GIRIRA ISAKARAMENTU UTANGA RYA PENETENSIYA... GIRIRA URUKUNDO WIFUZA KO UMWANA AGIRIRA UMUBYEYI...GIRIRa your dignity and rispect...I BEG YOU FATHER... I BEG YOU! please Father...
Ça c’est la nostalgie, Biragaragara ko politike yagukamanye none uhisemo kuba umushakashatsi ku mazina yamanyarwanda! Nubundi iyo utangira utyo, wenda warikuzagira icyo usigira amateka. Courage, ubutaha uzatubwire inkomoko y'amoko.
ubu se wanditse iki, muri ibi byamazima, ariko ninde waguhaye ubupadiri,harya ngo ni satani nayo izakwihaka, genda wowe musenzi gusa.
RUDAKEMWA BYATURUSTE HEHE? iri zina ryaturutse kubantu bakundaga kwirata cyane ko bazi ubwenge, bakumva ko bafite ubushobozi buruta abandi, noneho mukubaninura bakabita rudakemwa.
ibyo uvuze kuri niyonzima niyo kuko ayomazina iwacu yari ahari ariko yabaga mumpunzi za abarundi bacyera cyane si
ibyo rero ko yahabwaga abantu basa nabi!
Amazina nka Sakufi, Rubaya... yaba yaravuye he, yitwaga (yitwa) bantu ki?
Umucamanza yasobanuriye Ingabire ko mu Rwanda umuntu ashobora kuvuga ibitagenda, ariko yirinze gukoresha imvugo zisesereza cyangwa zihamagarira rubanda kwanga ubutegetsi, ko hari imbago (limites)
atagomba kurengera avuga ibitagenda. (Umuseke)
Banyarubuga,
Mbanje gushimira Umuseke utugejejeho ibiherutse kuvugirwa muri uru rubanza rwa Vigitoriya Ingabire. Ndagirango ariko ababishoboye bansobanurire aho uru Rwanda rugana mu gihe umucamanza ariwe ufata iya mbere akarengera amafuti y'abategetsi. Kuvuga ngo hari imbago umntu atagomba kurengera avuga ibitagenda ku bwanjye ni ishyano. None se ari ukuvuga ibitagenda ari no gushoza intambara igikomeye ni iki? Ubutegetsi buriho muri iki gihe bwashyizweho n'intambara ikomeye yamennye amaraso menshi y'inzirakarengane none burashaka ko abantu birinda kubunegura cyane.
Ese uyu mupaka bavuga wo kunegura ibitagenda ni uwuhe? Ngo umuntu ashobora kuvuga ibitagenda yirinze gukoresha imvugo zisesereza cyangwa zihamagarira rubanda kwanga ubutegetsi. Ubu se koko ibi ntabwo ari ishyano? Kuki umuntu atakoresha imvugo isesereza ubutegetsi mu gihe yerekana ko burimo gukora amafuti? None se inzira y'intambara Inkotanyi zahisemo niyo yoroshye kurusha kuvuga amagambo asesereza ubutegetsi? Kuki umunyaporitiki ushaka gupiganira ubutegetsi atabwira rubanda icyo anenga ubutegetsi buriho n'uburyo we yumva yabikosora? Rwose ibi ibimenyetso byerekana ko buriya bucamanza nta kiza tugomba kubutegerezaho.
Ubundi iyo umuntu agaragaza ko ibyo avuga ari ukuri, akerekana ko kubivuga bifitiye inyungu igihugu, nta cyaha aba afite. Umuntu urwanya ubutegetsi yerekana ku mugaragaro ko bukora nabi, kandi akaburwanya adahisha ko aharanira kubufata kugirango akosore ibitagenda ndumva nta cyaha aba afite.
Kurwanya ubutegetsi biremewe iyo bikozwe mu nzira y'amahoro. Ndetse ni ngombwa kumva ko ubutegetsi buzitiye inzira y'amahoro buba bushaka gushora igihugu mu ntambara. Niko byagenze mu Rwanda kuva muri 59, na n'ubu niko bikomeje.
Jean-Baptiste NKULIYINGOMA sur DHR
iyi photo gkadafi muyikureho
mushireho iyindi yambaye toni
nagende yari umugabo imana izamwakire
imuhe ubugingo buhoraho.
hahaha! ishaje we! urakoze cyane. ubu se na yahoo kagame arayifungisha abishobore ko yamenyereye gufungisha utu tu website twacu ngo tumuvuga nabi. erega nta wutwika inzu ngo ahishe umwotsi, kandi akarenze umunwa karushya ihamagara.
Urakoze padri, nibura turuhutseho politiki.Kagame, baramwita cyokora bisa nk'ikibwiniriro cyane iyo uwo mwana afite umushiha mwinshi cg ariko ari ntamubiri agira(ari muto cyane. Ariko rero hari amazina usanga yibanze mu bwoko bwabahutu andi nayo ukayasanga mu batutsi.Cyane mubahutu yibanda ku imana;Habyarimana, mukamana, Uwimana, habimana cg se;Ntuyehaga Ntuyenabo, Mbarimombazi, Ntawayabasha, Ndimubanzi, Nzirorera ETC naho abatutsi; Gatsinzi, Mutsinzi Nyabutsitsi, Musoni, Ngarambe, Kayihura, Mugabo, Ntare,Ntaganda, Ntagungira, Ntambara, Mutambarungu, Cyatengerwa ETC
Amazina:
Rumashana.Rudasingwa.Rusingizandekwe.Ruganzu.Rukundo.Rudakemwa.Ruhinankiko.Rufagari.
Rukerikibaye.Rubwejanga.Rubamba.Rugamba.Rukamba.Rugwizangonga.Rutuku.Ruremesha.Rudahigwa
Kagame ngo bishobora kuba bivuga hémoroïdes [ni utubyimba tw'imitsi tuza ku rugara rw'umwoyo, tukabuza amahoro n'amahwemo umurwayi yaba mu kwituma, kwicara cg kugenda kandi tukaba ngo twokera.
Kugamika ni ukwicara ntuyegayezwe. Imodoka yanze guhaguruka bavuga ko yagamye.
Bwasisi ryo ngo ryaturutse ku bahinde bavugaga bakchich (inyoroshyo cg ruswa). Mu bucuruzi bwabo byabaga ari réduction cg igabanyirizwa igiciro bakoreraga umukiriya;
Ndamukaraze bikavuga démocratie;
Répubulika bavugaga ntubalika,
Moniteur agri(cole), abakurambere bamwitaga nyoniterabiri;
Administateur bakavuga mutimuratera.
Mbonye kuri runo rubuga intore zabuze umwuka zirimo zisama ngo zagiranye amasezerano na Uganda yo kurwanya FDLR, ngo none abazihunze barajyahe!!
Ni ryari se Uganda, n'amahanga yose na ONU batarwanyije FDLR none bikaba byarabayobeye; u rwanda na Uganda birirwa birwanira igufwa ry'amabuye y'agaciro muri Congo, bahaye akayabo HCR ngo ice ubuhunzi ariko bazumirwa!! Ibi byose rero birerekana ko Intore zabuze umwuka , zirimo zirashya imigeri , niko gukwiza ibihuha ngo aba twabishe cyangwa bapfuye ngo ahari barebe ko babona udutotsi!!
Amaraso arasama intore nizigende nka Kadafi nta kundi byagenda!


c: text/html

text:
Uwahoze afasha abagore n’abakobwa gukuramo inda wahakanaga n’Imana nyuma yo Guhura na Yesu yavuze ko ari icyaha gikomeye
Dr Vansen Wong wahoze ahakana ko Imana itabaho ndetse akemera ko gukuramo inda ntakibazo bitwaye ndetse ko bifasha abagore n’abakobwa kubaho ubuzima bahisemo uko babishaka.
Wong yatangiye gufasha abagore n’abakobwa gukuramo inda nyuma yuko umuganga mugenzi we yari amusabye kumufasha kuko yari yanze kubikora wenyine kugirango abantu batamwibazaho uburyo yagiye gukuriramo umugore inda ari wenyine.
Uwo muganga yari yamubwiye ko afasha abagore bafashwe ku ngufu, ndetse n’abandi baguwe nabi n’inda bituma nawe ahindura imyumvire atangira gufasha abagore benshi gukuramo inda kuko yari yumvise ko hari abatwita batabiteganyije.
Igihe kimwe yaje guhura n’umugore waje gukuramo inda kubera yari afite urugendo rwo kujya i Burayi bituma yibaza cyane ndetse atangira no kurambirwa gukuriramo abagore n’abakobwa inda kuko yaramaze kubona ububi bwabyo n’ibyaha bibyihishe inyuma amaze kubona ko amamiriyoni y’abana aburira ubuzima muri ibi bikorwa kandi nta mpamvu igaragara.
Nyuma y’imyaka 7 Wong akora ibi bikorwa yatangiye kwishinja ubuzima bw’abana barenga ibihumbi yishe bituma atekereza kujya mu urusengero ahageze ahahurira n’urukundo rw’Imana ndetse n’imbabazi zayo ahava yakiriye Yesu nk’Umwami n’umukiza w’ubugingo bwe.
Wong avuga ko Imana yamubwiye ko gukuramo inda ari icyaha gikomeye kuko ntawufite uburenganzira bwo kubuza undi ubuzima kuko umuntu wese ari ishusho y’Imana.
Wrong avuga ko iyo abonye amahirwe yo kuganira n’abantu ababwira ko gukuramo inda ari icyaha kibi kidakwiye kwiyanganirwa kandi ko afite ibyiringiro ko hamwe no gusobanukirwa ibihe bizaza ibi bikorwa bizarangira.
TUYISHIME Malachie
Source:infochretienne.

robotstxt: allowed

filter: keep


text:
Uruganda rutunganya inyama noneho rugiye kubakwa
Umushinga wo kubaka uruganda ruzajya rutunganya inyama mu Karere ka Kayonza ugiye gushyirwa mu bikorwa nyuma y’igihe kinini waradindiye.
Hari hashize imyaka igera kuri ibiri ako karere gafite uwo mushinga kagombaga gufatanya n’abikorera ariko kuwushyira mu bikorwa byarananiranye.
Gusa, umuyobozi w’ako Murenzi Jean Claude aravuga ko noneho urwo ruganda rugiye gutangira kubakwa, ku buryo umwaka wa 2016 uzarangira hari ikimaze gukorwa.
Ati “Inyigo y’uruganda tuyimaranye umwaka urenga, hatagize igihinduka mu kwezi kwa cumi cyangwa kwa cumi n’abiri ruzaba rutangiye kubakwa. Ibyangombwa byose twakenera ubu twabibona mu buryo bworoshye.”
Kuba urwo ruganda rwaratinze kubakwa Minisiteri y’Ubucuruzi n’Inganda ibibona nk’ikibazo kikiri mu bashoramari bo mu Rwanda.
Minisitiri François Kanimba, uyobora iyo minisiteri, avuga ko mu Rwanda hari abashoramari bafite amafaranga, ariko ngo usanga abenshi badakozwa ibyo gushora mu nganda.
Ati “Dufite abashoramari b’Abanyarwanda batari bake kandi bafite amafaranga, ariko abenshi bashora mu mazu, bake cyane ni bo bafite imishinga y’inganda. N’abo weretse umushinga ufatika barakubwira ngo ibintu by’inganda birarushya ntitubizi. N’abashyira hamwe ubushobozi ugasanga bashora mu mazu gusa cyangwa amahoteri.”
N’ubwo Umuyobozi w’Akarere ka Kayonza atanga icyizere ko uyu mwaka uzarangira urwo ruganda rwaratangiye kubakwa, abikorera babigenzemo gake bishobora kurangira uwo mushinga n’ubundi udashyizwe mu bikorwa.
Cyakora Habanabakize Fabrice, uyobora urugaga rw’abikorera mu Burasirazuba, na we aremeza ko rugiye kubakwa vuba.
Ati “Turifuza gufatanya n’abashoramari kandi tumaze kubabona, n’akarere karemera ko tuzafatikanya. Umwaka utaha uzatangira hari ibikorwa twatangiye ku buryo uzajya kurangira rugeze ahantu hashimishije.”
Imibare ya Minisiteri y’Ubuhinzi n’Ubworozi igaragaza ko Intara y’Iburasirazuba yihariye 40% by’inka zororerwa mu Rwanda. Gusa, aborozi ngo ntibabona inyungu ifatika kuko inka borora zijyanwa ku masoko yo hirya no hino bazitakajeho byinshi inyungu ikagarukira abaziguze.
Basanga urwo ruganda nirwubakwa bizatuma bakora ubworozi kinyamwuga kuko noneho bazaba bizeye isoko ribaha inyungu kandi rihoraho.


text:
NGO ABAGABO BAKUNDA IGITUBA CYANE KANDI AHO BAKIBONERA HOSE BAGIFATA NUBWO HABA ARI KU GITI
N'abagabo bakunda igitsina hari ubwo baba bumva batagishaka, badashaka no kwishyira mu mwanya wo kugishaka. Akenshi abagabo na bo baba bafite ibindi bibahangayikishije mu mitwe yabo. Nubwo igitsina ari cyiza kandi ari ingirakamaro ku muntu ubikoze, hari ibindi bintu byiza kandi by'ingirakamaro umugabo ashobora kuba akurikiranye ku buryo atabireka ngo ayobywe n'igitsina.
No ku bagabo ibyo birashoboka.
Rimwe na rimwe hari igihe abagabo n'abagore bumva batitaye ku gitsina bitewe n'imirimo ibareba mu buzima. 30% y'abagore n'abagabo babona igitsina nk'umutwaro rimwe na rimwe kuri bo.
Abantu bemera ko umugore yakwanga guhuza gitsina nyamara ntibumva ko n'umugabo ashobora kwanga guhuza igitsina. Abantu bumva ko umugabo ari imashini y'igitsina akendera aho akiboneye ngo nubwo yagisanga ku giti! Si byo hari ubwo n'umugabo yanga guhuza igitsina kandi afite uburyo n'umwanya wo kubikora.
No ku bagabo ibyo birashoboka.
Rimwe na rimwe hari igihe abagabo n'abagore bumva batitaye ku gitsina bitewe n'imirimo ibareba mu buzima. 30% y'abagore n'abagabo babona igitsina nk'umutwaro rimwe na rimwe kuri bo.
Abantu bemera ko umugore yakwanga guhuza gitsina nyamara ntibumva ko n'umugabo ashobora kwanga guhuza igitsina. Abantu bumva ko umugabo ari imashini y'igitsina akendera aho akiboneye ngo nubwo yagisanga ku giti! Si byo hari ubwo n'umugabo yanga guhuza igitsina kandi afite uburyo n'umwanya wo kubikora.
Etiquetas: guhuza-igitsina, umugabo
No comments:
Subscribe to: Post Comments (Atom)


text:
Umuganura ni kimwe mu biranga umuco w’abanyarwanda .Haba mu bana ndetse no mu bakuze hari abo usanga batazi umuganura icyo aricyo, igihe wizihizwa n ‘icyo bisobanuye.
Umuganura ni iki ?
Umuganura wari umunsi mukuru ukomeye haba i Bwami haba no ku baturarwanda, kuri uwo munsi umwami yamurikirwaga umusaruro w’abanyarwanda bavuye impande zose z’iguhugu,agasangira n’abaturage ndetse akishimana nabo nk’uko tubikesha minisiteri y’umuco na siporo.
Igihe ukorwa
N’ubwo nta tariki izwi neza umunsi w’umuganura wizihizwagaho mu rwanda rwo hambere ariko byakorwaga mu gihe cy’impeshyi hariho umusaruro uhagije nta mvura yakwangiza imyaka ndetse ngo inatume ibirori bigenda nabi.
Impamvu umuganura wakorwaga
Uyu muhango wari ufite akamaro ko gusangira no kwishimira umusaruro wabonetse, byakorwaga mu mu gitaramo cyiswe icy’umuganura. Uyu muganura ariko wagiraga n’undi mumaro wo kuzirikana umwami nka Nyir’uburumbuke bakamutura urutete rw’imyaka yeze.
Uyu muhango wakomeje gukorwa no mu yindi myaka yakurikiye ubutegetsi bw’umwaduko w’ abazungu, gusa ukaba waragiye uhindurirwa inyito n’uburyo bwo kuwizihiza. Muri uyu mwaka uzizihizwa ku itariki ya 30 nyakanga kugeza ku itariki ya mbere kanama 2014, ibirori byo kuwizihiza bizabera kuri Petit Stade tariki ya 1 kanama
Umwaka ushize minisiteri ya siporo n’umuco (minispoc) ibinyujije mu kigo cy’ingoro z’umurage w’u rwanda bari bateguye umunsi w’umuganura ukaba warizihirijwe mu murenge wa bumbogo, akarere ka gasabo, umujyi wa Kigali tariki ya 09 kanama 2013.
Ibisobanuro by’umuganura
Umuganura ni kimwe mu biranga umuco w’abanyarwanda .Haba mu bana ndetse no mu bakuze hari abo usanga batazi umuganura icyo aricyo, igihe wizihizwa n ‘icyo bisobanuye.
Labels: abagore b'indashyikirwa


text:
Akenshi abantu bakunze kureba umuntu uko agaragara, uko akomeye, bakabona yujuje ibya ngombwa byo kuyobora. Ariko uko byagenda kose ibyo umuntu yitaho ahitamo umuyobozi akenshi bitandukanye n’ibyo Imana igenderaho ihitamo uwo ishaka ko ayobora abantu bayo.
Ingero nyinshi zigaragarira mu buryo Imana yatoranyije Umwami Dawidi , ndetse n’abandi banyabigwi dusoma muri Bibiliya . Bose nta numwe watangaga icyizere cyo kuzaba ukomeye imbere y’abantu , ariko Imana yabaga ibizi .
Umuntu agira ibitekerezo bitandukanye yumva yagenderaho , yahitamo uwagakwiriye kuba umuyobozi akenshi ugasanga bihabanye ni by’Imana . Bita cyane nko kuba afite uburambe, kuba afite ubumenyi ubu n’ubu ku rwego uru n’uru, afite ubushobozi , ugaragara nk’umuyobozi , ari muremure , abyibushye cyangwa umuntu uvuga rikijyana n’ibindi bijyanye n’ibyifuzo bya muntu bakabona ko byanze bikunze ko ariwe ukwiye kuyobora.
Imana ireba mu mutima
Gusa ikibabaje Imana ntireba nk’abantu , iyo ihitamo ugomba kuyobora ireba umutima w’umuntu gusa . Uko twahirimbanira cyangwa twahugurirwa kuba umuyobozi ubwenge bwacu ntacyo buvuze iyo tutari kumwe n’Imana. Imana ireba imitima yacu, ikareba n’ibikorwa byacu ndetse n’ibiri imbere mu mutima.
Mu gitabo cya 1 Samweli 16:7 hagira hati : ’ ’ Ariko Uwiteka abwira Samweli ati ’ Nturebe mu maso he cyangwa ikirere cye ko ari kirekire namugaye , kuko Uwiteka atareba nk’uko abantu bareba ubwiza bugaragara , ariko Uwiteka we areba mu mutima ”.
Ibi bitwereka neza ko ibiri imbere mu mutima w’umuntu ari byo Imana yifashisha mu gutuma umuntu ayobora ubwoko bwayo , ndetse n’icyo Imana imushakaho. Mu gitabo cya 1 Samweli 13:14 , turahabona Samweli abwira Sawuli icyo Imana yamushakagaho.
Hagira hati :” Ariko noneho ubwami ntibuzagumaho , Uwiteka amaze kwishakira umuntu umeze nk’uko umutima we ushaka , kandi ni we Uwiteka yashyizeho kuba umutware w’ubwoko bwe , kuko utumviye icyo Uwiteka yagutegetse ”.
Imana ishaka umuntu wiyibagirwa ubwe.
Imana ntishaka umuntu ufite ubuhanga buhanitse cyangwa wubatse izina. Irashaka umuntu uyikunda , kandi ushaka umutima wayo mbere ya byose.
Ni byo uvuga ko ukunda Imana , unayishakashaka , ariko ntiyakugira umuyobozi . Hari ikintu kibura k’uwo Imana ishaka ko aba umuyobozi. Mu byakozwe n’intumwa 13:22 haratwereka neza uko Pahulo intumwa atanga ubuhamya bw’uko Imana yatoye Dawidi Hagira hati :” Imukuyeho ( Sawuli ) ibahagurukiriza Dawidi , iramwimika iramuhamya iti ’Mbonye Dawidi mwene Yesayi , umuntu umeze nk’uko umutima wanjye ushaka , azakora ibyo nshaka byose ”.
Imana itora abantu bakora ibyo ishaka : Imana yatoye Dawidi kuberako yakoze ibyo Imana yashakaga ko akora.
Mbere yo kwifuza kuyobora abantu b’Imana ukeneye kuyikunda , kuyishakashaka no kugira ubushake bwo gucisha bugufi ibyifuzo byawe ugakora ibyo Imana ishaka. Birakwiye ko abayobozi bakora ibyo Imana ishaka , bagasenga kugira ngo babashe kuyikunda , kuyishaka no kubaha inama zayo zose.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Sophie Nyirabakwiye
2,900 total views, 1 views today


text:
Rwanda : Jean Paul ROMEO yahaye ubuhe bushobozi Faustin Twagiramungu butuma amusaba gukora ibitangaza ?
[Ndlr : Uwitwa Romeo yasohoye inyandiko ku rubuga rw’ « ikaze iwacu » aho asanga Twagiramungu yagombye kubanza gupfa nk’abandi banyepolitiki bamubanjirije kugira ngo abanyarwanda bamwemere nk’intwari ! Romeo akaba asangwa CPC itarakora icyo abanyarwanda bayitezeho ! Ubusanzwe hari amashyaka ya opposition arenga 20, ubu hamaze kujyaho impuzamashya 4 zigizwe n’amashyaka atavuga rumwe na FPR ; ariko biratangaje kuba tutarabona umunyarwanda numwe wibasira umwe mubayoboye izo mpuzamashyaka ngo abanzwe impamvu atarahagarika ibikorwa bibi Kagame akorera abanyarwanda nk’uko Romeo ari kubibaza Twagiramungu ! Byaba se biterwa ni iki ? Ni uko se abo bayobozi bandi atabemera ? Romeo se aziko Twagiramungu afite inkoni nk’iya Musa wo muri Bibiliya akubita hasi Kagame agahita yiruka ? Hari ubushobozi Romeo yahaye Twagiramungu none akaba amubaza impamvu atabukoresha ? uwavuga se ko Romeo afite ingengabitekerezo y’abishe umuryango wa Twagiramungu mu 1994 bawuziza ko ngo yatanze igihugu nk’utanga igiceri akuye mu mufuka yaba yibeshye ? Ibibazo nk’ibi nibyo byatumye umwanditsi wa Veritasinfo atwoherereza iyi nyandiko :]
Faustin Twagiramungu imbere y'abanyamakuru
Muvandimwe Jean Paul, mu minota nk’itanu, nibwo ndangije gusoma inkuru wasohoye ku ikaze iwacu wibaza aho CPC igeze iturangaza imbere. Ku bwanjye nshimishijwe n’ubutwari wagize bwo kwandika no kubaza abitwa ko baba batuyobora aho bageze imigambi myiza batwijeje. Ubwo ni uburenganzira bw’umwenegihugu mu kugira uruhare mu miyoborere y’igihugu cye(N’ubwo nta gihugu CPC iyobora, nta n’abanyarwarwanda iyobora bazwi uretse abarwanashyaka b’amashyaka agize iyo CPC). Ndabigushimiye.
Ibyo maze kuvuga haruguru ngushimira rero ntibimbuza nanjye kugira icyo mvuga ku nyandiko yawe, ngo ndetse nkugaragarize n’ibyo nyinenga. Ndanakwiseguraho kuko mu by’ukuri iyi nyandiko yanjye yagombye gusohoka mu kinyamakuru cyasohotsemo iyawe. Kubera ko ntazi rero abayobozi b’icyo kinyamakuru, mpisemo kuyinyuza aho binshobokera.
1.Opposition igizwe na nde ?
Nkurikije uko nasomye inyandiko yawe urashaka kumvikanisha ko opposition ari CPC aho ugira uti « Abanyarwanda bari bizeye opposition n’abantu ngo bazi politiki ya kabuhariwe ubu barumiwe bariheba, ku buryo basigaye bafata ibyemezo bikomeye bakandikira l’ONU ngo barebe ko babarenganura ».
Sinanze ko habaho abantu bizera opposition cyangwa bizera abandi kubera ubuhanga n’ubwenge-muntu babaziho. Ikibazo mfite ni ikivuga ngo kwizera opposition cyangwa kwizera umuntu bivuga ko wowe wituramira ngo wa wundi wizeye abikubereyemo ? Iyo yaba ari imyumvire ishaje kandi ikwiye gucika mu banyarwanda.
Reka nshime abo banyarwanda uvuga, badacungira gusa ku banyapolitiki ngo babibabereyemo ahubwo bakirwanaho bo ubwabo. Ndabona ari abanyarwanda b’ukuri bazi neza ko ak’imuhana kaza imvura ihise. Erega njye numva n’abo banyapolitiki bakeneye bene abo banyarwanda kugira ngo bose nibashyira imbaraga hamwe bazagere ku ntego biyemeje.
Uretse CPC, ndabona ushaka kugaragaza ko opposition ari Twagiramungu cyangwa se kumugaragaza nk’umuntu kabuhariwe, utagombye kugira ikimunanira. Sinshidikanya ko Twagiramungu ari umunyapolitiki kabuhariwe koko, gusa sinemera ko hagira umutwerera imbaraga atagira. Simbona ko ari byiza kumugaragariza rubanda(le présenter au public) nk’umuntu wari ufite icyo ashoboye akaba ataragikoze cyangwa se nk’umuntu wirata ko ashoboye ibintu kandi mu by’ukuri ntacyo yishoboreye. Njye ndabona usa n’aho ushaka kumugaraza nk’utagize icyo ashoboye no kumutesha agaciro muri rubanda.
Nakwibutsa rero ko opposition atari CPC na Twagiramungu n’abo bafatanyije (N’ubwo bo utanabavuzeho). Dufashe opposition yo hanze njye mbona igizwe n’amashyaka menshi, amashyirahamwe adaharanira inyungu ndetse n’abantu ku giti cyabo barwanya ubutegetsi bw’igitugu bwa Kagame. Simbona impamvu uvuga kuri CPC na Twagiramungu gusa. Ni uburenganzira bwawe kuvuga icyo utekereza ariko byaba byiza ko ukivuga mu mpande zose ukareka kureba ibintu umujyo umwe (A sens unique). CPC itaramara n’amezi abiri, kuyicira urubanza aho ntibyaba ari ukwihuta cyane cyane ko dufite n’andi ma coalition tutigera tubaza ibyo akora ? Nyabune ntitube nka ya sazi y’ubute kuko urugamba turiho ndabona ari rurerure, nta hutihuti yagombye kuturanga.
Abishyize hamwe Imana irabasanga(Union fait la force). Niba Twagiramungu yarahamagaye amashyaka icumi ngo bishyire hamwe, hakemera atatu gusa, wowe ubibona ute ? Ntubona ko abanyarwanda barwaye indwara ntaramenya uko yitwa ? Umunyarwanda iyo umubwiye ngo dukore iki, aho kukugira inama aguca intege, warenzaho ukagikora, agasigara agusabira ngo bigupfane maze abe uwa mbere mu kuguseka. Njye ni uko mbabona. Ibibazo by’abanyarwanda rero bisaba ko « ukoma urusyo akoma n’ingasire » kuko nta mwere nta n’umupfu. Bitari ibyo, tuzahora duterana amagambo no guca intege abari biyemeje guhangana.
2.Ni iki gitegerejwe kuri opposition ?
Ese muvandimwe wanjye Romeo, harya mutegereje iki kuri opposition? Kubaterura ikabageza i Kigali? Niba ari ukubageza i Kigali, aho mujya mwibaza muti ese iyo opposition muvuga ifite ubuhe bubasha bwo kubikora ugereranyije n’ubwo Kagame n’abamushyigikiye bafite? Niba ntabwo ifite se, mwibaza uko yabigenza kugira ngo ibugire? Ni uko buri wese ayifasha kugera kuri iyo nshingano. Romeo rero, wowe n’abandi mwumva ibintu kimwe nimuve hasi mushyigikire CPC cyangwa indi opposition group maze muharanire, mwe ubwanyu, izo mpinduka mwifuza. Niba kwishyira hamwe byaratunaniye, nimureke no guterana amagambo, buri wese akore ibye ntawe ubangamiye undi, yenda hari aho tuzahurira. Izo mbaraga zanyu, zacu, za CPC, za RNC, FDU, CNR, n’abandi tuzishyire hamwe maze murebe ngo turajya mu Rwatubyaye kandi twemye.
3.Hari ibyambabaje mubyo uvuga
Cyakora hari amagambo wanditse arambabaza “Nuramuka uhasize ubuzima, ntacyo urusha abandi bose batabaye”. Sinari nzi ko wifuriza Twagiramungu gufungwa cyangwa kwicwa. Nibyo koko nk’uko ubivuga, aramutse apfuye abandi bakomeza, ariko se arapfira iki? Urashaka kumvikanisha ko wakwemera ko hari icyo Twagiramungu ashoboye ari uko amaze gupfa? Byaba bibabaje cyane.
Urakomeza uti “Twagiramungu na CPC bagombye kumenya ko, icyo abanyarwanda babatezeho ari ugufata iya mbere, bakabayobora mu rugamba rw’amahina. Kurira no kwirirwa utabaza ntacyo byungura abaturage ». ukanongera uti “Ibi rero ku muntu wese utekereza, yagombye kumenya ko ariko bigenda iyo uri mu mwanya nk’uwo Rukokoma yihaye”. Aya magambo sinyatindaho kuko uri umuntu ukuze uzi icyo uvuga kandi ukakivuga wagitereje. Cyakora sinabura kuvuga ko ano magambo mbona abuzemo ikinyabupfura tugomba abakuru bacu, ndetse n’icyo tugomba abantu muri rusange. Ariko rero reka nkwibarize: Abo banyarwanda uvugira ni bande? Niba banahari se baragutumye ngo ubavugire? Ikibazo abanyarwanda dufite ni icyo kumva ko uko utekereza ari ko n’abandi bagombye gutekereza. Nanakwibutsa ko Rukokoma nta mwanya yihaye ahubwo ko yatowe n’abo bishyize hamwe.
4.Hari n’ibyo mbona bisekeje
Uravuga uti “General Mudacumura ubwe afite ikiguzi ku mutwe we. Inshuro zirenze imwe bamwigeze, ariko nta nyandiko ziteza ubwega twari twabona, uretse iz’ umwanzi RPF”. Muvandimwe wanjye sinkubeshye iki cyo cyansekeje. Kuri wowe ibikorwa bya politiki birangirira mu kwandika. Harya uwandika yandikira nde? Uwandika se agomba kubanza kubitangira abagabo cyangwa agomba kubanza kubinyuza kuri internet ngo ashyushye imitwe ya rubanda nk’uko mbona uwanjye washyushye mu gusoma no gusubiza inkuru yawe? Ndagira ngo nkwiyibukirize akantu kamwe: wibuka Rukokoma avuga ko politiki yo kuri internet atayishobora? Tegereza uzareba ko hari icyo azagusubiza? Ntacyo uzabona bidatewe n’uko atagusubiza ahubwo kubera ko uburyo bwo kugusubirizamo budakwiye. Uzamuterefone wumve akamurimo, yenda yazanakuvungurira kubyo bari gukora mu rwego rw’ingamba bihaye muri CPC.
5.Umwanzuro
Ese Muvandimwe Romeo nawe waba uri mu bo CPC iyobora ? Nakwibutsa ko Twagiramungu atatowe n’abanyarwanda ngo abayobore. Twagiramungu yatowe n’abantu bibumbiye muri CPC (n’ubwo nabo ari abanyarwanda ariko njye nanze kubivuga muri rusange). Bamutoye bagira ngo abayobore muri ya migambi bumvikanaho yageza ku Rwanda, nabo ubwabo, no ku mahoro arambye mu gihugu cyabo. Baramutse bayagezeho rero, n’abandi banyarwanda twaboneraho, ariko kugeza ubu Twagiramungu si umuyobozi w’abanyarwanda muri rusange, ni umuyobozi w’abanyarwanda bibumbiye muri CPC. None se wayobora abantu batakwemera, dutange urugero rw’abibumbiye muri CNR Intwari, RNC, n’andi.
Niba rero nawe uri mubo ayobora, hari inzego abarwanashyaka ba CPC bavugiramo, uzazicemo mu kubaza amakuru ya CPC ndizera ko uzabona amakuru wifuza. Niba kandi utaba muri CPC cyangwa muri rimwe mu mashyaka ayigize, njye ndumva ntacyo wagombye kuyibaza kuko nta mandat politique wayihaye. Nta n’icyo wagombye kubaza Twagiramungu kuko nta responsabilité agufiteho kubera ko utari mubo ayobora.
Narangiza rero nkwibutsa amwe mu magambo aba mu ndirimbo y’umuhanzi ntibuka neza, niba atari Bob Marley ni Lucky Dube avuga ngo “If you don’t have something good to say on someone, please shut up”.
UGIRE AMAHORO
Umusomyi wa veritasinfo


text:
Niba wubatse cyangwa se ubiteganya, izi nama ntizigucike kuko ni ingenzi mu kubaka rugakomera
Umukunzi wacu yaratwandikiye, nyuma yo kubona inkuru twandika tugira abantu inama ndetse n’iz’abandi bandika basaba inama yashatse kugira icyo agiraho inama buri wese. Yagize...
Ukeka ko umugabo w’indakemwa yaba ari umeze ate? Dore bimwe mu bimuranga
Ku bagore 2.000 bo mu Mujyi wa Remington bakoreweho ubushakashatsi bavuze ko nta n’umwe muri bo wishimira 100% uburyo abanye n’umugabo we. Nikki Mc Reynolds,...
Niba uri umusore wifuza gutereta ntuterwe indobo, Dore ingingo wakwitaho maze umukobwa wese...
Niba rero uri umusore ukaba wumva ugeze igihe cyo kugira umukobwa w’inshuti, ni ukuvuga umukobwa mwagirana ubucuti budasanzwe (Girlfriend), hari ibintu bishobora kugufasha kubona...
Dore uburyo bwiza ku mukobwa bwo kwigarurira umutima w’umusore akunda
Ushobora kuba uri umukobwa ukaba ufite umusore wakunze cyangwa se wumva ukunda ndetse ukaba wifuza ko yaba uw’inzozi zawe. Gusa kubera ko utazi cyangwa...
Nyamuneka amakosa nk’aya mu rukundo utayitondeye warya akadobo
Nk’uko mu buzima busanzwe hari amakosa benshi badakunze kubasha kwihanganira, mu rukundo naho hari amakosa wakorera umukunzi wawe cyangwa uwo mwashakanye bikaba byavaho n’intandaro...
Ibintu 10 abagore bakundira abagabo babo kurusha ibindi
Abagabo si bo bagira ibyo bakunda ku bagore gusa, ahubwo hari n’ibyo abagore bakunda ku bagabo, aho usanga hari bimwe na bimwe bahuriyeho. Nk’uko...
Menya ibyo ugomba kwitaho ndetse ukabizirikana mbere y’uko winjira mu rukundo nuwo uteganya ko...
Mbere y’uko ujya mu kintu uba ugomba kumenya icyo ujyamo icyo aricyo, impamvu ukijyamo, uburyo ukijyamo ndetse n’intego nyamukuru ufite. Mu rukundo rero naho...
Inama z’ingenzi umugore yakurikiza akabasha kugira urugo rwiza n’umugabo akamwishimira bakiberaho mu munezero
Muri iki gihe haragenda hagaragara ugutana kw’ingo nyinshi bitewe no kubura ubwumvikane mu muryango kandi ibi byose si ko ba nyir’ubwite baba babyifuza. Buri wese...
Nahuzwe gukundana none nsigaye ngira irari ry’ubusambanyi rikabije, mungire Inama mbigenze nte?
"Muraho! Maze iminsi nsoma inama mugira abandi none nange ndagira ngo mugire icyo mumfasha kuko umutwe umwe utigira inama. Ndi umukobwa ufite imyaka 21 ariko...
Niba uri umusore uzirinde aya makosa kuko ushobora kuyakora uwo mukundana agahita akwanga burundu.
Usanga mu rukundo habamo amakosa amwe n’amwe, ashobora gukorwa n’umwe mu bakundana, yaba umukobwa cyangwa se umuhungu ariko ngo hari amwe mu makosa afatwa...


text:
Justin Bieber wujuje imyaka 22 tariki 1 z’uku kwezi kwa Werurwe, nyuma y’ibikorwa byinshi bitandukanye bibi birimo kwiyegurira ibiyobyabwenge, imyitwarire mibi, ubusinzi, kuri ubu asa nushaka guhindura ubuzima agahindukirira Yesu Kristo, nk’uko agenda abigaragaza mu byo agenda atangaza.
Mu minsi mike ishize nibwo mu kiganiro n’itangazamakuru yatangaje ko yumva yifuza kubaho nka Yesu. Uyu muhanzi yakomeje kugenda agaragaza impinduka ku buzima bwe, kugeza aho yafashe icyemezo cyo kwerekeza muri Australiya kwitabira inama yaberaga ku itorero rya Hillsong.
Nk’uko tubikesha urubuga rwa gikristo Infochretienne.com, yakusanyije ibintu 5 muri byinshi umuhanzi w’icyamamare Justine Bieber yatangaje byerekeye imyizerere ya gikristo, mu myaka mike ishize:
Hari ubwo yagize ati ‘’Ndasenga iyo ngiye kuryama. Nsenga ku manywa, cyangwa iyo mfite ikibazo runaka, kimwe n’igihe mba mfite icyo numva nshaka gushimira Imana.’’
Akomeza agira ati ‘’ Nta Mana, sinaba ndi aho ndi ubu. Yampaye umugisha w’impano ndetse n’uburyo bwinshi, kandi ntekereza ko hari impamvu ndiho. Ibi byatangajwe na Radio yitwa ‘’Radio Time’’ mu kwezi gushize kwa kabiri uyu mwaka w’2016.
Handi yagize ati ‘’Numva nta kintu na kimwe gikomeye nk’Imana. Niba Imana iri kumwe nanjye, umubisha wanjye yaba nde? Ibi nibyo byamfashije mu bihe bitandukanye. Ibi kandi bimpa ikizere kitagamije kwishyira hejuru, ahubwo cyo mu buryo bw’ubumana.’’ ( Ibi byo yabitangaje mu kwezi kwa Nzeri umwaka ushize w’2015).
Ikindi gihe yagize ati ‘’Mu idini, wiyerekana ubwawe, ukazanira Imana amaturo kugira ngo iguhe umugisha, mu gihe icyari gikwiye kuranga ubusabane bwawe n’Imana cyari gikwiye kuba: Gukora ikintu kuko ukunda Imana, ukavuga uti ‘’ ngiye gukora iki kuko Imana yambereye idasanzwe, simbikore kuko ngomba kubikora ahubwo nkabikora kuko nshaka kubikora.’’ Ibi byose biterwa no kubaka ku idini, binatera guhunga kwa benshi. Ntibikwiye gukorwa kubw’itegeko ahubwo bikwiye gukorwa ku bw’ubusabane n’umubano wihariye ufitanye n’Imana. Nkunda Imana kuko ari yo yabanje kunkunda.’’ Ibi yabitangarije Complex muri Nzeri 2015.
Hari naho yagize ati ‘’Numva nkwiye kubiba imbuto ntoya hamwe n’abakunzi banjye. Sinababwiye nti ‘’ Mukeneye Yesu’’, ariko nyuma y’igitaramo nzababwira nti ‘’Imana irabakunda.’’ Rolling Stone mu kwezi kwa kabiri 2011.
Ahandi ni aho yagize ati ‘’Sindi umunyedini kandi numva ntacyo nabasha gukora ubwanjye njyenyine, niyo mpamvu nsaba Imana kumfasha no kumba hafi mu byo ntakwishoboza ubwanjye. Kubaka umubano wanjye n’Imana ni cyo kintu kiza nabonye. Ndabizi neza ko ntari jyenyine, niyo mpamvu ntafite ubwoba. Ntimutekereze ko hari icyo mfite cyo kubakoresha ku mbaraga, ahubwo nzajya mbasangiza ibimbaho mu buzima bwanjye.’’ Ibi yabinyujije kuri Instagram, mu kwezi kwa Gicurasi 2015.
Umuhanzi Justin Bieber wamamaye akiri muto yavutse tariki 01/03/1994, yakunze kurangwa n’ibikorwa bibi byinshi, kugeza ubwo umubyeyi we ubusanzwe w’umukristo aherutse gutangaza ko yifuza ko Imana yasura umuhungu we, igahindura ubuzima bwe.


text:
Igisubizo kigufi cy’iki kibazo “Imana yaturemeye iki?” ni “ukugira ngo yishime”. Mu Ibyahishuwe 4:11 haravuga ngo “Mwami wacu, Mana yacu, ukwiriye guhabwa icyubahiro no guhimbazwa n’ubutware koko, kuko ari wowe waremye byose. Igituma biriho kandi icyatumye biremwa ni uko wabishatse.
” Mu Abakolosayi 1:16 haratwibutsa hati “kuko muri we ari mo byose byaremewe, ari ibyo mu ijuru cyangwa ibyo mu isi, ibiboneka n’ibitaboneka, intebe z’ubwami n’ubwami bwose. Niwe wabiremye byose kandi rero ni nawe byaremewe. “Kuremerwa ibyishimo by’Uwiteka” ntibivuze ko twaremwe ngo Imana yidagadure. Imana ikunda kurema, kandi ni imwe, birayishimisha rero kuba yarema ibindi biremwa bashobora kugirana ubucuti nyakuri.
Ubwo abantu baremwe mu ishusho y’Imana (Itangiriro 1:27), bashobora kuyimenya, bakayikunda, bakayiramya, bakayikorera bakanaba inshuti nayo. Imana ntiyaremye abantu kubera yari ibakeneye, kuko nk’Imana ntacyo ikenera. Mu bihe byashize, ntiyigeze igira irungu, ntabwo yashakishaga inshuti. Imana Iradukunda ariko bitandukanye no kudukenera. Iyaba tutaranabayeho Imana yari kuguma ari Imana, idahinduka (Malaki 3:6).
“NDIHO” (Kuva 3:14) ntiyigeze ibabazwa n’ubuzima buzira iherezo bwayo. Igihe yaremye isi yakoze ibiyinezeza, kuko Ihora ikora neza mu byo ikora byose, n’iki gikorwa cyari kiza. “Byari byiza cyane” (Itangiriro 1:31). Kandi, Imana ntiyaremye ibiremwa bingana nayo. Tunagereranije, ntabyo yakora. Imana iremye ikindi kiremwa banganya imbaraga, ubwenge, n’ubuziranenge, ntiyaba ikiri Imana imwe rukumbi y’ukuri kuko haba hari ebyiri. Ibyo ntibyashoboka.”Uwiteka ari we Mana, ari ntayindi keretse yo (Gutegeka kwa kabiri 4:35). Ikintu cyose Imana iremye kigomba kuba munsi yayo. Nubundi ikintu cyaremwe ntigishobora kuruta cyangwa ngo kingane na nyir’ukukirema.
Twemera ubusugire bwuzuye bw’Imana, tunatangazwa n’ukuntu ishobora guha umuntu intsinzi n’ishema (Zaburi 8:5) ndetse ikanicisha bugufi ikamugira “inshuti” (Yohana 15:14-15). Ni kuki Imana yaturemye? Yaturemye kubw’ibyishimo byayo kandi kugira ngo, nk’ibiremwa bye, twishimire kuyimenya.


text:
Urubanza. Pasitori Seneza Jean Paul
Muri iki gihe, ijambo urubanza ni ubutumwa bwibagiranye mu matwi y’abanyetorero, kubera ko n’abigisha ubwabo, iri jambo ribatera ubwoba kuko ribatsinda nabo. Ikindi kandi, tugeze mu bihe by’imperuka, aho abantu badakunda kumva ukuri kandi abigisha bagashaka kudahutaza abantu ngo bigwizeho abayoboke, bagahitamo kubabwira ibihuye n’irari ryabo.
Umwigisha ati mu minsi yashize nabonye inkuru kuri whatsapp ivuga ku mu Pasitori wari ufite itorero rinini, akagira umuyoboke w’umugore w’umucuruzi kandi w’umuherwe. Buri uko Pasitori yigishije, akajyanisha ku bitangaza byo kwaguka k’ubucuruzi, nyamara ijambo ry’Imana si iryo gukirigita ahubwo rirahinguranya, ni inkota ikebera amugi yombi.
Umunsi umwe wa mugore ateranira ahandi, umwigisha waho we yivugira ku iherezo ry’umuntu mu isi n’urubanza, kandi n’ibyahishwe ko bizahishurwa. Nyuma y’izo nyigisho, uwo mugore aratsindwa kandi arihana. Mu gihe Pasitori umuyobozi w’Itorero asoje iteraniro areba uko amaturo yatuwe, abona yabaye make ko kandi wa mugore atateranye nuko aramuhamagara aramugenderera. Pasitori amubaza impamvu atateranye Umugore aboneraho kumuha ubuhamya bw’ibyamubayeho anababajwe ko kandi uwo mu Pastori atigeze amubwira ukuri kubatūra.
Muri Amerika, buri wese agira nimero imuranga bita "Social Security Number", ishyirwaho ibimuranga byose, ari ibyiza ari n’ibibi. Hari igihe imyanya yateganijwe yuzura kubera amanyanga, akenshi umuntu agahitamo kuba yahunga. Ariko hari igihe habaho umwaka w’imbabazi, umuntu akagira ibyagabanukaho. Ariko twebweho, iyo duhindukiye, tukihana, Social Security Number yacu iba nshya, ibya kera biba bishize.
Ibyahishuwe 20:12 Mbona abapfuye, abakomeye n’aboroheje bahagaze imbere y’iyo ntebe, nuko ibitabo birabumburwa. Kandi n’ikindi gitabo kirabumburwa, ari cyo gitabo cy’ubugingo. Abapfuye bacirwa imanza z’ibyanditswe muri ibyo bitabo zikwiriye ibyo bakoze.
Ibyo dukora byose birandikwa, bizahishurwa ku munsi w’amateka. Ikindi gitabo ni icy’ubugingo ; utazagaragara muri cyo, azajugunywa mu nyanja yaka umuriro n’amazuku. Abahakana Imana bo bavuga ko iyo Mana itagira umutima w’imbabazi yazarimbura abo yaremye ntitwayemera. Ariko se niba dushima abacamanza bakoresha ukuri, ni kuki tutakubaha kamere y’Imana yo gukiranuka ?!
Kumenya iby’urubanza :
➡ Bidufasha kutitura inabi. Tumenya ko uguhora ari uk’Umucamanza. Abaroma12:19 Bakundwa, ntimwihoranire ahubwo mureke Imana ihoreshe uburakari bwayo, kuko byanditswe ngo"Guhora ni ukwanjye, ni jye uzitura, ni ko Uwiteka avuga."
➡ Bidufasha gukiranuka kuko tuzi aho tujya kandi tuzi ko umunsi w’amateka udafite andi mahirwe (second chance). Nyuma y’ijambo rigira riti "mva imbere kuko ntigeze kukumenya", nta yandi mahirwe. Ijambo rya kabiri rizavugwa ku bamenye ibi ni "injira mu munezero wa So", halleluya !
Menya ko udashobora kuyi-impressionner (kuyishitura). Kiranuka kurenza gushaka gukora.
Ikibazo: Mbese ninde wari wumva icyaha gikomanga iwe akaburirwa n’ijwi rimwibutsa ko hari urubanza ? Aho wari ufite amahitamo abiri, icyo wahisemo nicyo kigaragaza aho werekera.
2Petero 3:14 Ni cyo gituma bakundwa, ubwo mutegereje ibyo, mukwiriye kugira umwete wo kuzasangwa mu mahoro, mutagira ikizinga, mutariho umugayo mu maso ye.
Impamvu dukwiye kwitwararika : Twarakijijwe tutabigizemo uruhare, ariko turwane twezwa. Tuzakizwa, agakiza kuzuye (gukizwa umujinya w’Imana)
➡ Kumenya ko hariho urubanza bidusunikira kuvuga ubutumwa bwiza bw’Ubwami bw’Imana. Umukristo uzi ibi, ababazwa n’uko buri munsi habaho ukurimbuka kwa benshi. Gukorera Imana si uko mu rusengero gusa.
Nubwo Imana yirengagije iminsi yo kujijwa kwacu, ariko idutegeka kwihana no kwezwa.
Yesu Kristo niwe Mucamanza kuko ari nawe wadupfiriye. Niwe uzi uburemere bw’impano ye. Yohana 5:27 Kandi yamuhaye ubutware bwo guca amateka, kuko ari Umwana w’umuntu.
2Pet.3:9 9Umwami Imana ntitinza isezerano ryayo, nk’uko bamwe batekereza yuko iritinza. Ahubwo itwihanganira idashaka ko hagira n’umwe urimbuka, ahubwo ishaka ko bose bihana. 10 Ariko umunsi w’Umwami wacu uzaza nk’umujura, ubwo ijuru rizavaho hakaba n’umuriri ukomeye, maze iby’ishingiro, ibyo byose biremeshwa bikayengeshwa no gushya cyane, isi n’imirimo iyirimo bigashirīra.
Abazacirwa urubanza ni bande ?
1. Abakiranutsi: Imirimo y’abakiranutsi izagerwa, ihabwe agaciro, bitewe n’urufatiro rwayo. Akenshi abakiranutsi ntibubahwa, ntibakundwa cyane, kandi isi ntibemera kuko atari ab’isi bakabaho mu buryo burega isi. Umukiranutsi iyo ari mu isi, bitera umutekano muke (trouble).
2. Abanyabyaha, izi kubarindiriza igihe cyo guhanwa.
3. Abamarayika nabo bazacirwa urubanza. 2Pet.2:4 Kuko ubwo Imana itababariye abamarayika bakoze icyaha ahubwo ikabajugunya mu mworera, ikababohesha iminyururu y’umwijima ngo barindirwe gucirwa ho iteka,
Aho abanyabyaha bazajya ni mu mwijima, mu muriro,aho urunyo rudapfa kandi umuriro utazimye.
Ubwo abanyabyaha bazacirwaho iteka, abakiranutsi bo Izuba ryo gukiranuka rizabarasira rifite gukiza mu mababa yabo.
URWO RUBANZA RUTEYE RUTE ?
Nitugera hano nta mahirwe ya kabiri, hari amagambo abiri azavugwa : 1. Injira mu munezero wa shobuja cyangwa se 2. Mva imbere wa nkozi y’ibibi we, sinigeze kukumenya
Ibi bishatse kutubwira ko uwo ndiwe ni njyewe mu gihe nta wundi undeba, cyangwa uwo ndiwe ni njyewe igihe ndi imbere y’indangagaciro z’ubukristu, si uwo abantu bareba.
Ibyakozwe 17:31 31kuko yashyizeho umunsi wo gucira ho urubanza rw’ukuri rw’abari mu isi bose, izarucisha umuntu yatoranije kandi ibyo yabihamirije abantu bose ubwo yamuzuye.”
Mu rukiko rw’Imana ni ukuri kuzakora gusa. "HARI UMUNSI" uzahagarara imbere y’intebe y’urubanza. Imana izarucisha umuntu yatoranije, ari we Yesu. Abari muri Kristo Yesu nta teka bazacirwaho
Abaroma 2 : 5 Nuko kuko ufite umutima unangiwe utihana wirindirije umujinya uzaba ku munsi w’uburakari, ubwo amateka y’ukuri y’Imana azahishurwa.
Abantu twese dukwiye kwita ku by’uriya munsi. 2 Tim 4:1 1Ndagutongerera mu maso y’Imana no mu ya Kristo Yesu uzacira ho iteka abazima n’abapfuye, ubwo azaboneka aje kwima ingoma ye.
Mbese ku munsi w’urubanza urumva uzaba umwere cyangwa uzatsindwa n’urubanza ?


text:
Umwana yabajije nyina ati : kuki munkubitira kwambara ikariso
1.Umwana yabajije nyina ati : kuki munkubitira kwambara ikariso? Nyina ati : nukugira ngo uhishe icyubahiro cyawe! Umunsi umwe iwabo haza abashyitsi nuko nyina abwira umwana ati : wahaye abashyitsi icyubahiro, nuko umwana azamura ikariso abaha icyubahiro! Ngayo nguko.
2.Mayibobo yagize amahirwe yo kwiga, umunsi umwe mwarimu ati: “kubyagiza ni iki?” Mayibobo ati: “Ni igihe inka ziba zapowe, zipumuzitse, ziri ku mungara, ziporeza orbit.”
3. Umugabo yari arimo ararebana ikiganiro n’umufasha we wari umubikira nyuma akaza kubivamo. Icyo kiganiro cyigishaga uburyo ushobora kuvanga amarangamutima. Umugabo arahindukira abwira umugore we ati “Ariko cherie uzi ko nta kajambo kababaje cyangwa kanashimishije at the same time wari wambwira. Niba mu kibikira ntabyo mwigaga ntumbaze.” Nyamugore arahindukira aramureba ati “Ariko uzi ko mu nshuti zawe zose nasanze ari wowe ufite igitsina kinini!”
4. Umusaza n’umukecuru bari myaka ya za 90 barimo bumva radio umuvugabutumwa warI urimo ubwiriza, arangije aravuga: “Bavandimwe mu mwami mushyire ukuboko kuri radiyo ukundi ku gice cy’umubiri vumva urwaye, ngiye kubasengera.” Umukecuru ashyira ukuboko kumwe kuri radiyo ukundi agushyira ku mugongo yari arwaye, n’umusaza nawe ashyira ukuboko kumwe kuri radiyo ukundi agushyira ku gitsina cye cyari kimaze igihe kidafata umurego. Umugore we yarahindukiye aramutontomera ati: “ko yavuze ko agiye gukiza abarwayi yigeze avuga ko agiye kuzura abapfuye.”
5. Umukobwa wicuruza yabuze coaster imuvana i Kampala ngo imugeze i Kigali maze yiyemeza gutega lift. Ku bw’amahirwe ikamyo irahagarara iramutwara. Iyo kamyo rero yaje guhura n’ibibazo bituma barara mu nzira kabiri kose. Bari kugera i Kigali, umukobwa aba aravuze ati “Buriya ejo nzahita njya kwicuza icyaha cy’uko nasambanye gatatu.” Umushoferi ati “Cyereka niba hari undi mwaryamanye kuko jye ndibuka ko ari kabiri gusa!” Umukobwa amusubiza ababaye cyane, ati “Ubu se koko turatandukana tutongeye?!”
SRC: IZUBA RIRASHE


text:
Ubushakashatsi bwashyizwe ahagaragara n’ikigega cy’umuryango w’abibumbye cyita ku baturage (UNFPA) kinafite mu nshingano gahunda zo kuboneza urubyaro, bwakorewe ku bantu bafite kuva ku myaka 19 kugera kuri 45, bugaragaza ko Akarere ka Rubavu kari hasi mu kuboneza urubyaro, kuko kari ku kigeraranyo cya 44%.
Sinamenye Jeremie, Umuyobozi w’Akarere ka Rubavu avuga ko abaturage ayoboye batitabira gahunda yo kuboneza urubyaro ku kigero cyifuzwa, bimwe mu bitera ubucucike buri hejuru muri aka karere.
Ati ’’Dufite ubucucike buri hejuru cyane kuko abaturage 1000 batuye kuri Kirometero imwe; ntibinajyanye n’ubuso bw’akarere. Ku myororokere usanga gahunda yo kuboneza urubyaro ikorwa ariko bikiri hasi, ikibazo kiri mu bantu, babyara mu kajagari abana badashoboye kurera ugasanga umubare w’abana bafite ntujyanye n’ubushobozi bwabo.”
Akomeza avuga ko kuba ababyeyi babyara mu kajagari bigira ingaruka ku igenamigambi igihugu kiba gishaka kugeraho mu gihe riba rishingiye ku muturage.
Ati "Usanga umubare w’abana udahuye n’ubushobozi bafite. Gutegura igenamigambi bigomba kujyana n’imyororokere mu rwego rwo kugira ngo abantu bakore igenamigambi rishingiye ku mibare y’abantu n’aho batuye kuva ku kagari kugera ku karere.’’
Dr Agnes Ntibanyurwa, umuyobozi wungirije w’ikigega cy’umuryango w’abibumbye cyita ku baturage (UNFPA), yemeza ko imibare y’ababoneza urubyaro ikiri hasi cyane aho ku rwego rw’igihugu, ababikora ari 48%, mu Karere ka Rubavu bikaba bigeze kuri 44%.
Agira ati ’’Aka karere karacyari hasi mu koboneza urubyaro mu Ntara y’Uburengerazuba. Turifuza ko bikomeza kwiyongera kuko bibangamira igenamigambi ry’igihugu; abantu bakwiye kwifashisha gahunda zitandukanye zo kuboneza urubyaro mu rwego rwo kwirinda kubyara abo badashoboye kurera.’’
Uretse akarere ka Rubavu kari kuri 44% mu kuboneza urubyaro, Nyabihu yo ihagaze kuri 47%, Ngororero 45%, Rutsiro 42%, Rusizi 37% naho Nyamasheke yo ihagaze ku gipimo cya 34%.
Akarere ka Rubavu kari hejuru mu gukoresha uburyo bw’ibinini mu kuboneza urubyaro, kuko kari ku gipimo cya 51%, mu gihe Karongi ifite 50% naho abakoresha ubu buryo mu karere ka Nyamasheke bari hasi kuko bangana na 41%.
Mu Karere ka Rubavu, kubyara ku bangavu biri kuri 5.6% mu gihe hari intego yo kubigabanya ku buryo mu mwaka wa 2018 bizaba biri kuri 3.3%.


text:
mwiriwe neza nshuti z,lmana ndabakunda nubwo mutanzi ariko mbifuriza ibyiza burimunsi bakunze kunyita ange muzukunu kwa yesu harabageni beza umva urugo rwiza rutangwa n,lmana ugutegeka kwa kabiri 28 soma icyogice cyose wumve none waba urimo kuyumvira cg urimo urirwanirira ninde udafite bible? nyimugurire ushyireho no yawe uhabwe bible ariko mumenyeko 2017year numwako wokuva mubyo muhugiyemo mwabakibwamwe uwiteka arabashaka abakireshe ibyubutwari namwe mwabahungumwe murimo murababaza uwaturemye umva narindaya ariko yesu yaranabaye gereza zarizarabaye izajye yezu ankoraho ndongera mba mushya ubu ndamuhamya nshize amanga ikindi yanambagije amahanga ubu ndavugira hanze yurwanda na uganda yabisohoje nkuko nyimara kumera yabibyiye umva yesu ni we ubikora bikemera ndavugana nabakozi bo murugo kd mwasenzeho namwe muhabwa amasezerani n,lmana nonese niki lmana ibera hose icyarimwe inkuru za yozefu kwa mukapotifari ayiweee lmana yabanye nawe nawe yabana nawe mureke kubabaza lmana reka ndekere aho ushaka guhinduka cg igitekerezo nyandikira number yaw god blss
friendnyira - 11/01/2017 saa 13:49


text:
Ubuhamya:Umusore yagiye kuryamana n’umuntu azi ko ari umukobwa asanga ni umugabo
Umusore utarashatse ko amazina ye ajya ahagaragara yatangrije Umuryango ko
ibyamubayeho kuri we abona ari nk’imperuka kuko ngo yarasanzwe aryamana n’abakobwa benshi ariko yarumiwe ageze mu rugo bagiye gukora imibonano atangazwa no gusanga uwo bagiye kubikorana bahuje ibitsina.
Uyu musore ngo yarari mu kabyiniro kamwe kabarizwa muri uyu mujyi wa Kigali yemwe ngo bari banabyinanye bageza murukerera ati’’ ariko nkurikije imiterere ye n’ukuntu yavugaga byarankururaga nkumva ari umukobwa turikumwe’’
Yongera ati’’Ntibyatinze twaje kujya aho ncumbitse Kimisagara hari mu gitondo nka saa cyenda kuko buri wese yateze moto kandi twari twanasinze sinigeze nita kukureba icyaricyo neza’’
Twagezeyo tujya mu cyumba nawe urabyumva impahamyi umuntu abafite dukuramo imyenda abariwe utangira kunkorakora, mukozeho nsanga duhuje igitsina’’
Naramubajije nti:”ibi n’ibiki unkoreye? jye bakubwiyeko ndyamana n’abo duhuje igitsina”?nabaye nkibimubwira ahita asohoka yirakaje sinamenye aho yarengeye’’
None rero bavandimwe ndashaka ko mungira inama kuva ubwo narazinutswe n’umukobwa niyo mubona neza ko ariwe mba nziko yiyoberanyije, nimungire inama kandi ndacyari umusore nkeneye kurushinga ariko narahahamutse kubera uwo mutinganyi.
Ubusanzwe mu muco nyarwanda nta muntu wemerewe kuryamana n’uwo bahuje igitsina ibyo tuzi nk’abatinganyi, ariko ntibibura gukorwa cyane ko nta tegeko ribihana mu Rwanda rirajyaho.
Ibitekerezo
-
JOB
20 September 2016 -
GARUKIRAHO IMANA NIYO YASHAKAGA KO UCIKA KURIYO NGESO Y’UBUSAMBANYI UBUNDI NUGEZA KUMYAKA IBIKWEMERERA UZASHAKE UMUGORE IBYO UBIVEMO KUKO SIBYIZA MVND
-
JOB
20 September 2016 -
GARUKIRAHO IMANA NIYO YASHAKAGA KO UCIKA KURIYO NGESO Y’UBUSAMBANYI UBUNDI NUGEZA KUMYAKA IBIKWEMERERA UZASHAKE UMUGORE IBYO UBIVEMO KUKO SIBYIZA MVND
-
JADO
23 August 2016 -
NUKURI NSHUTI YANJYE UKO BYAGENDA KOSE N’IMANA YAGIRAGA NGO UKIZWE UVE MURI AYO MANJWE, REBA NAWE IYO FILME , GUSA SENGA IMANA IKUREMERE UMUFASHA ARIKO NTUZONGERE GUKEBAGUZA KUKO NIWONGERA USHOBORA KUZABONA IBIRUSHAHO.
-
Jovia
2 August 2016 -
Iyaba wagirirwaga ubuntu n’Imana ukabazinukwa burundu mbese yewe ni iyihe nama ushaka ko tukugira ?recyera gusamabana Imana Irabyanga ikindi umuco nyarwanda nanone ntago ushyigikira insoresore nkamwe mujya mutubyiniro no gusambana na buri mukobwa wese nkuko ubyivugiye.anyway inama yange zibukira icyaha cyubusambanyi ni uburyo Imana Yakoresheje kugirango uzinukwe nusubirayo ahubwo uzabona ibirenze ibyo.bitabaye ibyo uwo uzarushingana nawe azaba agowe kweri


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
dimanche 11 septembre 2011
Dusobanukirwe n’amatembabuzi y’igitsina gore
Amatembabuzi ni amazi asohoka mu gitsina cy’umukobwa cyangwa umugore aba asa n’umweru cyangwa adafite ibara abonerana. Akorwa n’umura, inkondo y’umura cyangwa igitsina. Ese kugira amatembabuzi ni ibisanzwe cyangwa n’uburwayi? Umugore wese agira amatembabuzi ariko si ko amatembabuzi yose asanzwe; ni ukuvuga ko hari amatembabuzi azanwa n’uburwayi. Ingano y’ayo iratandukanye bitewe n’umuntu. Bamwe bayabona buri munsi abandi rimwe narimwe, bamwe menshi abandi make. Uko ayo matembabuzi aza bigenda bihinduka mu buzima bw’umuntu. Ese ngomba gusukura mu gitsina imbere nkakuramo amatembabuzi yose kugirango ngire isuku? Oya.singobwa ko usukura mu gitsina imbere ukoresha amasabuni kuko bishobora kwica uturemangigo tuba mu gitsina turinda umubiri .Bishobora no kugutera uburwayi (infection vaginal). Amatembabuzi y’umugore ntagomba gufatwa nkaho ari umwanda cyangwa uburwayi. Ndamutse mbonye amatembabuzi y’igitsina yanjye ahindutse bivuze ko mfite uburwayi? Birashoboka . iyo ayo matembabuzi ahinduye ibara kandi akaza afashe cyane cyangwa akagira impumuro yindi cyangwa se ukagira uburyaryate mu gitsina, bishobora kuba ari uburwayi cyangwa ataribwo, hari n’igihe byaterwa n’uko ari mbere cyangwa nyuma y’imihango y’umukobwa. Ni ryari amatembabuzi aza ari ikimenyetso cy’uburwayi? Amatembabuzi aba ikimenyetso cy’uburwayi igihe: * Hari uburyayate ,ukishima * Igitsina kikabyimba * Impumuro mbi * Guhindura ibara (icyatsi,umuhondo,…) * Haza ibimeze nk’ikivuguto cyangwa nk’ifuro ry’isabune Dore zimwe mu ndwara zituma amatembabuzi ahinduka Hari indwara nyinshi zibitera ,inyinshi murizo zandura iyo umuntu akoranye imibonano mpuzabitsina n’umuntu uyirwaye . reka turebe zimwe murizo: Infections a levures : Amatembabuzi aba ari umweru ufashe nk’ikivuguto Trichomonasi: amatembabuzi aba ari icyatsi , umuhondo ikijuju, bimeze nk’urufuro Bacterial vaginosis: Amatembabuzi aba ari umweru afite impumuro y’ifi. Imitezi: Amatembabuzi aba afite ibara ryijimye cyangwa umuhondo ,ariko kenshi nta bimenyetso umuntu aba afite. Iyo itavuwe uburwayi bushobora gukura bukagera no mu mura bigatera ububabare bwinshi. Chlamydia (Kla-mid-ee-ah): Kenshi nta bimenyetso bigaragara cyane, hari igihe umuntu agira ububabare mu nda .Iyo itavuwe ishobora gukura ikagera mu nda ibyara. Ni ryari wareba Muganga? Mu gihe ubonye amatembabuzi yawe yahinduye ibara, aremereye kurushaho, cyangwa afite impumuro mbi ndetse mu gihe ufite uburyaryate cyangwa kubyimba ku gitsina, mu gihe kandi ubabara mu nda, wakwihutira kujya kwa muganga. Dr Irakoze Ange
Inscription à : Publier les commentaires (Atom)


text:
Rwanda : abaturage bo mu karere ka Kirehe bari guhunga kubera ubuhanuzi !
Ubuhanuzi bukomeye: Ese koko Chorale Ikosora iraje? Amakuru aturuka mu Karere ka Kirehe aremeza ko hari abapasitoro, abadiyakoni, abarimu n'umuhanuzi ukomoka i Cyangugu bose bakaba ari abo mu Itorero rya ADEPR bafunze !
Ibi bibaye nyumu y'aho abo bayobozi b’ADEPR bemereye umuntu bita umuhanuzi ukomoka i Cyangugu kuza mu itorero ryabo akahahanurira ibintu biteye ubwoba mu mwaka wa 2013. Uyu musore ngo yaje mucyumba cy'amasengesho kiri i Kirehe abwira abari baje kugisengeramo ko yagiye mwiyerekwa, akerekwa mu Rwanda haje Chorale izaba yitwa Ikosora; kandi iyi korali ikaba izaririmba n'uruhinja ruri munda rukazashobora kumva kandi rukanyeganyega (niba izaba iririmbisha AK47 simbizi gusa ndabicyeka).
Uwo muhanuzi yavuze ko ngo hazakurikiraho impfu z'abantu batagira ingano mu Rwanda. Yabwiye abanyakirehe ko nibabona impunzi zizaba zahunze iBurundi zinyujijwe Kigali zikazanwa aho Kirehe bazamenye ko iyi korali n'intambara ikaze bizaba bije. Abaturage rero bahuye n’uyu "muhanuzi" babonye uyu mwaka w’2015 impunzi z'abarundi zizanywe ahitwa Mahama mu Karere ka Kirehe bahita bahambira ibyabo bamwe barahunga (kanda aha usome ubwo buhanuzi kuburyo burambuye nk’uko bwatangajwe na veritasinfo).
None muri iki gihe inama z'abayobozi b’intara n'ubuyobozi bwite bwa ADEPR bamaze iminsi bari mu nama biga kuriki kibazo cy'Ubuhanuzi. Kuki ubuhanuzi burimo kwiyongera bene aka kageni kandi buhanura ibibi gusa? Ese gufunga uyu muntu w'umuhanuzi ngo bitewe n'uko ibyo yahanuye byasohoye birakwiriye?
Source : Kanuma Christophe (facebook)


text:
NGOMA YA SACYEGA
Sacyega yari umuhannyi w'ibwami, akagira abagore babiri. Umugore muto abyara abakobwa gusa, umukuru abyara umwana umwe w'umuhungu witwa Ngoma. Sacyega yatoneshaga umugore wabyaye abakobwa, ntiyite kuri nyina wa Ngoma kandi uwo muhungu ari we waragiraga inka za se zose, akaba ari na we uzikenura. Umunsi umwe, umwami atuma kuri Sacyega ati «uzanshakire imvi zitari ku mutwe, unshakire kimwa kimwa imisozi, unshakire ibumbabumba igarikabiganza. Uzanshakire ingongo ikeba amazi ajya ruguru n'ingongo iyakeba iyatandukanya. Uramutse ubibuze nkakunyaga kandi nkagutanga bakakwica.»
Abagaragu b'umwami bajya kwa Sacyega gusohoza ubutumwa. Sacyega arumirwa ayoberwa aho azakura ibyo bintu. Umuhungu we aza kubyumva, ariko aramwihorera ntiyagira icyo avuga.
Mu gitondo, Sacyega atuma umukobwa we ku bakwe be bose ngo baze basangire ikimasa yari asigaranye cyonyine, ngo agikoreho impamba. Nuko abakwe baraza, basanga Ngoma yahuye ikimasa, barakimucyuza, barakibaga, Sacyega n'umugore we n'abakwe be baririra, Ngoma na nyina ntibamenya amarengero yacyo. Ngoma ariko araza ashikuza ukuguru kwari gusigaye ariruka, ashyira nyina. Se abibonye abaka icumu amwirukaho, agira ngo arimutere. Abandi bati: "sigaho wikwiteranya na Sakabaka ! "
Bukeye abakwe baherekeza Sacyega bajya ibwami. Ngoma na we yenda amasaka yari yameze uwo munsi, yenda imiheha, yenda intorezo n'uruho, arahambira, akurikira se, se agenda amucyaha inzira yose ngo nasubire imuhira; umwana akanga gusubirayo, bagira aho bagera bakicara bakarya, ntibamuhe. Baragenda bagera ibwami. Sacyega akoma yombi, ati
«Nyagasani ibyo mwantumyeho narabibuze, ahasigaye nimukore icyo mushaka.»
Nuko umwami atumiza Ruhuga ye, ati «nimumwicaze.» Bajishura umuheto, bashaka ingoyi yo kubohesha Sacyega, baramuboha.
Igihe amaze kuremba, Ngoma aba arahageze, akoma yombi. Ati «Nyagasani, kiza uriya muntu ni data. " Nuko umwami ategeka ko bamubohora.
Ngoma ati «Data uyu yandiye ndi umwana we, andyana na mama, ariko singiye kumera nka we, dore ibyo mwari mwamutumyeho: imvi zitari ku mutwe w'umuntu, ngizi, ni amasaka basereka akamera, ikimwa kimwa imisozi, ni isuka bahingisha, ibumbabumba igarikabiganza ni iyi nshabiti bashisha, ingongo ikeba amazi ikayatandukanya ni uruho umuntu adahisha amazi.»
Nuko umwami ati « uyu ni we mwana wa Sacyega wereweho n'umusatsi ungana utya?» Bati «ni we.» Umwami agororera Ngoma ishyo ry'inka, amuha n'abagaragu, aba n'umuhannyi mu kigwi cya se, ati «Sacyega ntazongere kumbera umuhannyi ukundi."
Ari Sacyega n'abo bari bazanye, ari Ngoma n'abagaragu yari agabanye, bose barikubura barataha.
Mu nzira baza kubona umugezi unyuze mu kuzimu, ugeze hirya uruburuka. Sacyega ati « mbe Ngoma mwana wanjye, ibi ni ibiki? " Umwana ati: "simbizi."
Barakomeza, bigiye imbere bahura n'ikinyabwoya intozi zagitonzeho, ati « Ngoma mwana wanjye ibi ni ibiki?» Umwana ati «ubure kubimbwira wowe mukuru!» Baragenda bigiye imbere nanone babona inkware iri hagati y'abana bayo. Sacyega, ati« mbe mwana wanjye ibi ni ibiki?» Undi ati « simbizi.»
Barakomeza, babona igiti gihagaze cyumye. Sacyega ati «mwana wanjye ibi noneho ni ibiki?» Umwana ati «mbare na mbariro wambarije, simbizi ! » Nuko bageze imuhira, abantu umwami yari yahaye Ngoma baramwubakira. Sacyega ajya iwe, yitereka inzoga z'amuki, aranywa arasinda. Amaze gusinda, arihwereza, abwira umugore ngo arapfuye, ngo kandi azize Ngoma umuhungu we. Nyina wa Ngoma agenda yiruka aramuhamagara, ati «mwana wanjye ko wari unshyize heza, umpaye amata, none so akaba apfuye, kandi ngo ari wowe azize, ni bite?»
Nuko Ngoma agenda yiruka, ariko azi neza ko se abeshya, yipfushije agira ngo aze amubwire ibyo yari yamuhishe. Ngoma araza ati «yemwe bahungu mwe! Ngoma naruha! Igihe tugiye ibwami, muzi ibyo data yankoreye n'abakwe be, muzi n'uko dutaha yabonaga ibintu akambaza ngo ni ibiki, nkamwihorera. Noneho reka mbibabwire abe yabaho! Umugezi wibiye ukuburuka ni ugukamira umugore w'ingumba, wamara gupfa ibyawe bikajyanwa n'abandi. Ikinyabwoya cyari ikinege, cyari!cyonyine mu bandi bafite umulyango, bakirya kitagira kirengera. Inkware mwabonye iri hagati y'abana bayo, ni umubyeyi wizihiwe mu bana be bamushagaye. Igiti cyumiwe mwabonye ni umugore wapfushije umugabo we n'abana be bagashira, agasigara yikunga wenyine atagira kirengera.»
Nuko se amaze kumva ibyo byose, agira atya aritsamura, arinanura ngo arazutse! Nuko ashima umuhungu we Ngoma.
Si jye wahera hahera umugani.


text:
Zakaria 2:10-13; Luka 2:8-11.
Nta muntu utishimiira kumva inkuru nziza. Dukunda kwishimira inkuru zo kuvuka kw’abana mu miryango yacu, gutsinda ibizamini mu mashuri, kubona akazi gashya cyangwa kuzamurwa mu ntera.
Gusa izo nkuru zidushimisha akenshi zimara igihe gito ndetse rimwe na rimwe ibyari inkuru nziza bikarangira bihindutse imibabaro bitewe nuko isi iteye, ibyayo bihora bihinduka.
Ariko hari inkuru nziza ihoraho kandi ikomeye kuruta izindi nkuru zose twigeze kumva, ni inkuru nziza ku isi yose, ari yo nkuru y’uko Umwami Imana yacu yaje kuvukira mu isi kugira ngo abane natwe abantu, niko Uwiteka avuga (Zakaria 2:10).
Tugombye kubaho nk’abari kumwe n’Imana. Ese uzi uko umwana uri kumwe n’umubyeyi we yiyumva? Yumva afite ibisubizo byose ku bibazo ashobora kwibaza.
Iyo ashonje abwira umubyeyi we akabikemura, iyo aguye umubyeyi we yihutira kumuramira no kumukomeza n’ibindi bitandukanye.
Natwe tugomba kugira umutima nk’uw’abana. Tukamenya ko turikumwe n’Imana yacu kandi nicyo Noeli itwibutsa, niyo mpamvu Yesu yitwa Emanuweli bisobanura ngo Imana iri kumwe natwe.
Kumenya ibyo ni ingira kamaro, bituzanira agakiza n’ibyishimo bigasaba imitima yacu tugatera hejuru tukaririmba indirimbo zihimbaza Imana (Luc 2:8).
Ikibazo ni ukumenya uko twitwara iyo twakiriye inkuru nziza, cyane cyane ikomeye nk’iyi yo kuvuka k’Umucunguzi w’isi. Dore uko abungeri babigenje bamaze kubwirwa inkuru y’ivuka ry’umucunguzi Yesu (Luka 2:8-11):
1) Bahise bajya i Bethlehemu kureba uwo mwana 2) Bahimbaje Imana 3) Bamaze kumubona, bakwije iyo nkuru nziza y’ibyo babonye.
Nshuti mwene Data, kuki inkuru y’ivuka ry’umucunguzi Yesu twayihererana? Kuki tutakwigira isomo kuri bariya bungeri, iyo bahitamo kubyihererana bagaceceka natwe ntibyari kutugeraho, twari kuba tukiri mu mwijima. Reka natwe dutere ikirenge mu cyabo.
Ev. RUTABAGAYA Eugène.
reugne@yahoo.fr,
07 88 30 45 37


text:
Rwanda | Gatsibo: abasoreshwa barasabwa kwishyurira muri SACCO
Mu gihe byari bimenyerewe ko abakora akazi ko gusoresha hirya no hino mu gihugu bafata amafaranga mu ntoki, abatuye Akarere ka Gatsibo ngo bagiye gucika kuri uyu muco, dore ko ngo wasangaga ukurura ruswa hagati y’usoresha n’usoreshwa.
Umuyobozi Wungirije muri Njyanama y’aka karere, Kapiteni Athur, yadutangarije ko Ubuyobozi bw’Akarere bwafashe uyu mwanzuro nyuma yo kubona ko hari abasoreshwa bihererana abaje kubaka umusoro, bityo bakabaha amafaranga make ibi bikadindiza iterambere ry’Akarere ndetse n’igihugu muri rusange.
Kapiteni yakomeje agira ati “Burya kwirinda biruta kwivuza, ni yo mpamvu twafashe uyu mwanzuro kugira ngo n’aho aya makosa ataragaragara tuyarwanye bityo umusoro urusheho kwiyongera.”
Ku kibazo cy’uko wasangaga abasoreshwa batitabira gutanga umusoro bagategereza ko ushinzwe umusoro aza kuwubaka, Kapiteni yavuze ko ibi bigomba kuzabaho, ariko ngo nta bundi buryo bwakoreshwa, uretse ko ngo uko aba basoreshwa bazahabwa inyigisho zo gutanga umusoro ku mabanki, bazamenya ko umumaro urimo ari uwo kwihesha agaciro biyubakira igihugu.
Biteganyijwe ko ubuyobozi bw’Intara y’Iburasirazuba buramutse bwemeje iyi gahunda y’ubuyobozi bw’Akarere ka Gatsibo, abasoreshwa bazajya bishyura amafaranga kuri SACCO zitandukanye muri ako karere, bityo ngo bikaba biri no muri gahunda y’uko abaturage bagomba kumenyera gukoresha urwego rw’amabanki.


text:
Korari Gologota ya ADEPR-Rukiri II iritegura kumurika Alubumu yayo ya mbere y’amashusho (DVD)
Korari Gologota ikorera umurimo w’Imana mu itorero rya ADEPR-Paruwasi ya Rukiri, Umudugudu wa Rukiri ya II ahamenyekanye nka Rehoboti iritegura kumurika Alubumu yayo ya mbere y’amajwi n’amashusho, igikorwa giteganyijwe kuri iki cyumweru tariki 22/11/2015, kikazabera kuri uwo mudugudu aho iyi Korari isanzwe ikorera umurimo w’Imana.
Korari Gologota ADEPR Rukiri II
Iki giterane giteganyijwe kuri iki cyumweru tariki 22/11/2015 sa munani z’amanywa ari nabwo hazaba umuhango nyirizina wo kumurika iyo Alubumu y’indirimbo zuzuyemo ubutumwa buzanira abantu kuri Yesu, izihanganisha ndetse n’izikumbuza abantu ijuru nk’uko byatangajwe n’umuyobozi w’iyi Korari Mugisha Leon Fidele.
Korari Gologota ADEPR Rukiri II
Muri iki giterane kandi hazagaragaramo abakozi b’Imana batandukanye bazafatanya na Korari Gologota guhimbaza Imana barimo Dominic Nic, Itsinda ry’abaririmbyi ryitwa New Melody ndetse n’umwigisha w’ijambo ry’Imana ari we Pastor Etienne Rusingizandekwe.
Korari Gologota yatangiye umurimo w’Imana mu mwaka w’2006, itangirana abaririmbyi 15, ubu bakaba bagera kuri 53 ikaba yaragiye ikora ibikorwa by’ivugabutumwa haba mu mujyi wa Kigali ndetse no hirya no hino mu gihugu cyane cyane mu duce tw’Amajyepfo n’Iburasirazuba by’u Rwanda, umudugudu ikoreraho umurimo w’Imana ukaba uherereye aho bita Godiyari (Good year) haruguru y’umuhanda.


text:
Basanga Ikinyarwanda gishobora gukendera hatagize igikorwa
Abanyeshuri biga mu ishuri rikuru ry’Ubumenyingiro IPRC Kigali barasaba ko hagira igikorwa kugira ngo ururimi rw’Ikinyarwanda rukomeze kuvugwa neza kandi rukomeze guhuza Abanyarwanda.
Babivuze ubwo hatangizwaga inteko y’ururimi n’umuco bya Kinyarwanda muri iryo shuri kuri uyu wa gatatu tariki 30 Ugushyingo 2016.
Bari bari kwerekanaga ko iterambere rigenda rizana ibintu bishya, ndetse abantu benshi bakavuga Ikinyarwanda uko babishatse , bigatuma abakiri bato bakura badafite indangagaciro zisigasira umuco n’ururimi ruhuza abanyarwanda arirwo Kinyarwanda.
Aba banyeshuri bavuga ko hakwiye ingamba zikomeye kugira ngo Abanyarwanda bumve ko umurunga w’ubumwe bwabo ari ururimi rwabo n’umuco wabo w’Ikinyarwanda bityo hakaba hakwiye gufatwa ingamba kugira ngo bidakendera, abanyarwanda bagatakaza indangamuntu n’ubumwe bwabo.
Komera Yvette yagize ati “Tudasigasiye ururimi rwacu n’umuco wacu byacika tugatakaza indangamuntu yacu, hari ibyo tuzi n’ibyo dukeneye kwiyunguramo ubumenyi, ni byiza ko tubihagurukira, tumenye ntibavuga bavuga, tumenye indangagaciro na kirazira biduhuza nk’Abanyarwanda.”
Uwatorewe kuyobora iyi nteko y’ururimi n’umuco mu ishuri rikuru rya IPRC Kigali, wahawe izina ry’”intebe” Mukeshimana Claude akaba n’umwarimu w’indimi muri iri shuri yavuze ko bagiye kwihatira guhuza ururimi n’umuco.
Bakazibanda ku mivugire n’imyandikire y’Ikinyarwanda, bakazigisha abanyeshuri agaciro n’amasomo y’imihango ya Kinyarwanda, bagashyiraho amarushanwa n’ibitaramo bihoraho ku muco bya kinyarwanda kandi bagahwitura abazatezuka kuri byo.
Ati “Twashyizeho abakungurambaga bazadufasha guhwitura babereke uburyohe n’ibyiza by’ikinyarwanda, ufite icyo arusha abandi agisangize abandi.”
Umuyobozi w’iri shuri rya IPRC Kigali, Eng. Diogene Mulindahabi yavuze ko bidashoboka kwigisha umuntu udafite umuco n’indangagaciro zikwiye, bityakizera ko iyo nteko izafasha abanyeshuri kwiga neza ubumenyi ngiro kandi bakaba abantu bafitiye akamaro igihugu cyabo.
Ati “Tuzafasha kugira ngo iyi nteko ikore neza dufatanyije, twigisha ubumenyi ngiro ariko ntacyo byaba bimaze tudafite abantu bafite umuco n’indangagaciro zikwiye, ni byiza kuba umunyarwanda wuzuye ukunda igihugu cye kandi witeguye kugiteza imbere aho ariho hose.”
Nsanzabaganwa Modeste waje nk’intumwa y’inteko y’ururimi n’umuco ku rwego rw’igihugu, yasabye aba banyeshuri kudacika intege bagakunda umuco n’ururimi rwabo byo bumwe nyabwo bw’abanyarwanda, abizeza imfashanyigisho no kubaba hafi muri iyi gahunda.
Inama y’umushyikirano ya 13 yari yasabye ko mu mashuri yose yaba amato n’amakuru na za kaminuza gushyiraho ingamba zo guteza imbere ururimi rw’Ikinyarwanda no kwimakaza indangagaciro z’umuco Nyarwanda.
Ibitekerezo ( 2 )
Nange byanyobeye pie reba amabanke dufite murwanda ariko ugasnga borodero zabo nta kinyarwanda kiriho kandi zikorera murwa nabazigana arabanyarwnda koprdu igira akaborodero gatoya ariko usangaho indimi zose izindi kuki batagishyiraho ibyobi kandi gasumuni yarabivuze akina komedi hari inzego zose bireba ngewe mbona abana barikuvuka ntanagike bazamenya no mumashuri ntamwanya mumimi bakigisha murakoze
nihatagira igikorwa ikinyarwanda kizakendera burundu.nkatwe abene gihugu tugomba kurubungsbunga.gute rero ?duhere kubayobozi muminsi mikuru cg munama bage bavugs mururimi twe abene gihugu twiyumvamo twese.aho kubwira abandi?ndibaza ese ntimujya mwitabira inama so hanze mubindi bihugu?nine mwagiye mugasanga inama cg ibiganiro biri mu rurimi rw’ikinyarwanda bavuga mu rurimi rwabo.natwe rero turusigasire maze turuvuge neza tutarungamo amagambo ya mahana.
Abayobozi bage bategura imbwirwaruhame neza mukinyarwanda hanyuma nusemura asemurire abanyamahanga aho kuba Abanyarwanda.


text:
sam.
03
mars
2012
1. Amasomo yo kuri iki cyumweru cya kabiri cy’Igisibo aratuzamura k’umusozi kugira ngo tubashe kumva Imana nta rusaku kandi inatwigaragarize. Mu Isomo rya mbere turabona Imana k’umusozi wa Moriya aho yigaragariza Abrahamu, umubyeyi wacu mu kwemera, akaba n’inshuti y’Imana nk’uko igitabo cy’Intangiriro kibitubwira. Abrahamu aragaragaza ukwemera gukomeye. Ntacyo yifuza kwima Uwo akesha byose kugera n’ubwo amuha Umwana we w’ikinege akunda cyane.
Uku kwemera kwa Abrahamu ntigukuraho ariko ibibazo bikomeye biguherekeza, harimo ikigeragezo Imana imuhaye: “Abrahamu, fata umwana wawe w’ikinege ukunda, Izaki; ujye mu karere ka Moriya. Nuhagera uzamutambeho igitambo gitwikwa.” Iri tegeko rirakomeye kuko rishishimura umutima w’umubyeyi. Kwiyambura no kwihekura ni agahinda gakomeye umubyeyi adashobora gukira, ni ikigeragezo gikomeye gishobora gutuma umuntu yibaza niba Imana ifite umutima ukunda. Urugendo rw’iminsi itatu Abrahamu azagendana n’umwana we agiye kumutamba, yibaza byinshi, yashenguwe n’agahinda kandi atabona ubufasha bw’Imana imwoherereje kandi ikaba inicecekeye nk’aho ntacyabaye, birashushanya urugendo rw’ukwemera aho umuntu agera akaba yakeka ko Imana yamwibagiwe, ko itanakibaho.
2. Imana hari ubwo itunyuza mu nzira z’inzitane, ariko igishimishije ni uko itazitunyuzamo turi twenyine. Igihe cyose iraduherekeza nk’uko yabigenjereje Abrahamu maze twagera aho umwana arira nyina ntiyumve tukumva ijwi ry’Uhoraho riduhumuriza rigira riti: “Abrahamu, Abrahamu! Ntukoze ukuboko kwawe kuri uwo mwana! Ntugire icyo umutwara kuko ubu ngubu menye ko wubaha Imana, ukaba utanyimye umwana wawe w’ikinege”. Kutiheba, kutagera ubwo tugira tuti “byaturangiriyeho n’Imana yaratwibagiwe”, nibyo Abrahamu atwigisha. Kumvira Ijambo ry’Imana kenshi biravuna kandi bidusaba imbaraga nyinshi z’ukwemera n’iz’umubiri, ariko byose iyo tubikoranye ukwemera n’urukundo Nyagasani atuba bugufi, akaduha umugisha: “ubwo wangenjereje utyo, nzaguha umugisha…kandi urubyaro rwawe nirwo amahanga yose y’isi azifurizanyamo umugisha kuko wumviye Ijambo ryanjye.”
Imana ntitunyuza mu mfunganwa z’ubuzima kubera ko itwanga ahubwo ni nk’umubyeyi ushyira urusenda ku ibere agira ngo umwana acuke. Nubwo umubyeyi akora ibyo, si ikimenyetso cy’urwango kuko muri ako kanya aribwo arushaho kurangwa n’urukundo n’impuhwe afitiye umwana we. Abikora agira ngo umwana we akure, nta nabi aba agamije.
3. Umusozi wa kabiri twumvise, aho Imana yatwigaragarije, Ivanjili ntiwuvuga izina n’ubwo benshi bemeza ko ari Taboro. Uyu musozi uratwibutsa wa wundi wa Sinayi aho ijwi ry’Imana ryumvikanye maze ikigaragariza Musa. Turumva Imana iduha itegeko risumba ayandi iti: “uyu ni umwana wanjye nkunda cyane, nimumwumve.” Imana iratwereka ko Yezu asumbye kure Musa kuko igira iti: “uyu ni umwana wanjye nkunda kandi unyizira”. Ni We byose bikesha kubaho.
Isomo rya mbere ryahuzwa rero n’Ivanjili mu mvugo ya Petero aho agira ati “Mwigisha, kwibera hano ntako bisa, reka tuhace ibiraro bitatu”. Petero arifuza guhita yinjira mu mahoro no mu byishimo bya Pasika atabanje kunyura inzira igoranye ibiganishaho; inzira y’umwijima n’akababaro, inzira yo kumva ko Imana itagikoma, inzira y’akababaro n’urupfu. Petero ni twe twese avugira kuko kenshi twifuza kugera mu ijuru tudapfuye. Na Yezu, twemere tumanukane mu kibaya cya Galileya, maze turusheho kwitegura kuzamukana na We tugana umusozi wa Moriya na Calvariyo aho azadukingurira ibyishimo bya Pasika n’iby’ijuru.
P. Jean Damascène MUGIRANEZA


text:
Ariko jyeweho kwegera Imana niko kwiza kuri jye!
But as for me, how good it is to be near God!
“ Ariko jyeweho kwegera Imana niko kwiza kuri jye, Umwami Uwiteka niwe ngize ubuhungiro” Zaburi 73:28
Ikinyuranyo cyo kwegera Imana ni Ukuyihunga. Hari abantu Bibiliya ijya itubwira bagerageje guhunga Imana ,cyangwa kuyihisha, cyangwa kuyijya kure, ariko basanga ntaho umuntu yayihungira, ntaho yayihisha. Uyu mwanditsi we nyuma yo kuzengurutsa ibitekerezo byeeee ngo asanga icyiza aruko yakwegera Imana.
Yabanje kugira igihe abona ko abantu batizera Imana ngo aribo babayeho neza, baguwe neza, atangira ngo no kwibwirako ntacyo byamumariye kuba yaramaze igihe kinini yubaha Imana. Igihe kimwe Imana imusobanurira amaherezo y’abantu bubaha Imana n’ay’abatayubaha. Amaze kubyumva neza asoza avuga ati “Ariko jyeweho kwegera Imana niko kwiza kuri jye”
Uwitwa Yona ngo Imana yamutumye kujya kuburira umurwa witwa Ninewe ngo arabyanga. Yatekerezaga ko niyigira mu bwato hasi, akigira I Tarushishi, ngo azaba ahunze Imana, ariko aho naho Imana yarahamusanze arinabwo bamujugunyaga mu Nyanja , Imana ikohereza urufi rukamumira , rukamuruka, kugeza aho byanze bikunze azasohoza umugambi w’Imana. Yona 1---
Adamu na Eve ngo bamaze gukora gukora icyaha, ngo bumvise Imana ije kubasura nkuko yari isanzwe ibasura, ngo bahitamo kwihisha hagati y’ibiti byo mu ngobyi ya Edeni. Imana ihamagara Adamu ngo “ uri he?” ati numvise imirindi yawe ntinyishwa nuko nambaye ubusa , ndihisha” Itangiriro3:10
Luka 15:11 hatubwira inkuru z’umwana w’ikirara ngo wahisemo kuva kwa Se aho yari afite byose bimuhagije, ngo ahitamo kwigira kuba ikirara, kugeza aho ubuzima bwabaye bubi cyane ngo akigira inama nziza yo kugaruka kwa se, kandi ngo agarutse se , yamwakiranye ubuntu nimbabazi nyinshi,nkaho nta nikibi yakoze.
“Ariko jyeweho kwegera Imana niko kwiza kuri jye”
Hari igihe umuntu ahura n’ibikomeye, akigira inama mbi yo guhunga Imana, kuyanga, kuyituka, kuyivuga nabi… Mperutse kumva umuhanzi, aririmba mu ruhame, aho abantu benshi bari bateraniye, avuga ngo ukuntu Imana ari mbi, itumva, idatabara, ititaye ku mibabaro y’abantu, akarangiza avuga ngo ibyo abigaya Imana ngo nayibona azabiyibaza…. Yirengagije ko Imana ari souverrain, sinzi niba n’ubwiza bwayo bwatuma atinyuka no kuyireba mu maso ngo yivugishe ibyo….
Njye, banyigishije ko uburyo bwiza bwo guhunga Imana, ari ukuyihungiraho. Sinzi niba hari uwari wabona umwana, umubyeyi we arimo kumuhana, we akajya arwana amugarukaho amufata imyenda!
Hari abagabo b’abanyabwenge Meshaki, Saduraka na Abedenego bageze mu bikomeye babakangisha ko bagiye gupfa ariko bavuga amagambo akomeye “ Niba ari ibyo, Imana yacu dukorera ibasha kudukiza itanura ry’umuriro ugurumana, kandi izadukiza ukuboko kwawe nyagasani. Ariko naho itadukiza, nyagasani umenye ko tutari bukorere imana zawe, habe no kuramya icyo gishushanyo cy’izahabu wakoze “ Daniel 3: 17-18
Yobu nawe ati naho yanyica, napfa nkiyizera.
Nshuti ,Muvandimwe nta mpamvu nimwe yagombye kugukura mu buntu bw’Imana kuko nta kiza nko kwegera Imana no kuyihungiraho kuko guhungira k”uwiteka bigira umumaro kuruta guhungira ku bakomeye. Naho waba waguye mu byaha, hari abahita bagenda burundu ,bati nubundi nacumuye, ariko ahubwo wagombye guhita wegera Imana uti naracumuye mbabarira.
Yesu adusure


text:
Christian Youth in Promises (CYP) Ministry yateguye igiterane yise "Inyungu yo kumenya imana"
Ministère y’ivugabutumwa Christian Youth in Promises (CYP) kuri iki Cyumweru taliki ya 9/03/2014 yateguye igiterane gifite intego igira iti “Ibyari indamu yanjye nabitekereje ko ari igihombo ku bwa Kristo” Abafilipi 3:7.
Iki giterane kizabera kuri Eglise Vivante mu Gatenga guhera saa munani. Aganira n’agakiza.org, Visi Perezida w’iyi ministere Bwana MUNYANTORE Justin yahereye ku mateka yabo, by’umwihariko anadutangariza zimwe muri gahunda anibanda cyane ku giterane cyo kuramya no guhimbaza bateguye kuri iki cyumweru.
Christian Youth in Promises yatangiye mu w’2006, itangizwa n’abanyeshuri b’Abakristo bigaga muri Ecole Secondaire de Kicukiro (ETO-Kicukiro) ariko ubu hakaba hitwa IPRC Kigali. Uyu muryango ugizwe n’abantu b’ingeri zose basaga 400, bari mu miryango (familles) igera kuri 6 iri ahantu hatandukanye bitewe n’aho buri muntu muri iyi ministere aturuka. Intego y’uyu muryango ngo iboneka muri Luka 2:52.
Agaruka ku giterane bateguye kuri iki Cyumweru, Justin yadutangarije ko hazaba hari abahanzi batandukanye barimo Woship Team ya CYP, Daniel Sevenston uzwi ku ndirimbo yitwa ibikomere, Umwiza Esther, Bahati Claudine, Kalisa Innocent, Uwera Rachel na Hope Bella. Umuvugabutumwa azaba ari Bariho Lambert ukorera mu itorero ELL Ministry.
Dusoza iki kiganiro, yaboneyeho no gutangaza zimwe muri gahunda bateganya, zirimo ko CYP Worship Team yitegura gukora indirimbo 2 mu mpera z’ukwezi kwa 3 (Werurwe), ibiterane byagutse n’ivugabutumwa inzu ku yindi. Yasoje adutangariza ko ko imiryango igikinguye kuri buri wese wifuza kwinjira muri uyu muryango.
Janvier Kwizera


text:
Kuba wa kunda umuntu utagukunda ndetse n’ibyo umukorera ntabyiteho ngo abihe agaciro, ni ibintu bisanzwe. Ariko kuko bigusaba imbaraga ndetse bikanakwangiza mu mutwe, biba bisaba kubirenga ubuzima bwawe bugakomeza,ntugume muri ibyo bihe.
Urubuga elcrema rutanga inama z’uburyo ushobora gutandukana n’ayo marangamutima yo gukunda utagukunda, ukongera kuba umuntu usanzwe.
1. Hagarika guhura na we bya hato na hato
Iki ni ikintu cy’ingenzi ugomba gutangiriraho kugira ngo ubashe kwivanamo umuntu ukunda nyamara we atagukunda.
Abahanga mu by’imibanire bemeza ko utakomeza kujya uvugana cyangwa usurana n’umuntu ukunda we atagukunda maze ngo uzabashe kumureka mu buryo bworoshye. Ibyo ngo byaba ari ukwibeshya gukomeye.
2. Ntukagumane icyizere mu bidashoboka
Icyizere ni cyo gituma umuntu adacogora, ukumva ko hakiri icyizere cyo kumwegukana nyamara bishobora gutuma ufata imyanzuro mibi cyangwa bikakubuza gukomeza ugana imbere.
Iyo ukomeje kwiremamo icyizere ko ukundwa cyangwa ko uzageraho ugakundwa, bituma ukomeza gukururana na we, ukamutekereza amanywa n’ijoro, ukaba wakora n’ibintu bibi kugira ngo umwegukane.
3. Siba ibintu byose bituma ukomeza kumwibuka
Ibintu byose mufitanye bishobora gutuma umbwibuka cyangwa uhora umubona hafi yawe nk’amafoto mwagiye muhana, uba ugomba kuyashyira kure aho utayabona cyangwa ubutumwa mwandikiranye ukabusiba kugira ngo umwibagirwe.
Iyo ubigumanye bituma udakira neza ibyo bikomere yaguteye ukajya witwara nk’aho mukiri kumwe. Biba byiza rero ibyo byose umwibukiraho ubusibye kugira ngo bigufashe gukomeza ujya imbere.
4. Ongera kwiyegereza inshuti zawe za kera
Abantu bashora kugufasha kongera kwishimira ubuzima cyangwa impamvu uriho ni inshuti zawe.
Kwiyegereza inshuti zawe bigufasha kwishima kuburyo utagira umwanya wo kwitekerezaho no gutekereza kuri uwo muntu ukunda ariko we atagukunda.
5. Gerageza gushaka inshuti nshya
Iyo ufite ikibazo nk’icyo, ugerageza gushaka inshuti nshya zizajya zigufasha kuva mu bihe by’ubwigunge uba urimo. Gusa bakugira inama yo kwitonda mu gushaka izo nshuti wirinda izagusubiza mu bibazo ahubwo ugashaka izo kwishimana nazo n’izigufasha kuruhuka mu mutwe gusa.
6.Witerana amagambo na we ukoresheje ikoranabuhanga
Si byiza guterana amagambo binyuze mu buryo bw’ikoranabuhanga nko kumwandikira kuko bituma mutandukana nabi ntibikubake ahubwo ugasubira inyuma, ukomeza kwishinja cyangwa kumushinja amakosa.
7. Iga kwikunda ubwawe
Mu rwego rwo kwigobotora icyo kibazo, ni ngombwa kwikunda ubwawe, ukibona ko uri mwiza ndetse ufite n’ibyiza bitandukanye bizatuma abandi bagukunda, igirire icyizere ubundi ukomeze ubuzima.
Ugomba gutangira kwiga ibintu bishya kandi ukimenyereza gukora ibintu ukunda, mbese ibyo ubona ko bigushimishije akaba ari byo bigutwara umwanya.
Nubwo nta wavuga ko byoroshye kwiyibagiza ndetse no kureka burundu umuntu wakunze we ntagukunde, ni na byiza gukurikiza inama zitandukanye kugira ngo wongere kumufata nk’umuntu usanzwe ndetse binatume ukomeza ubuzima bwawe neza.